Rapport tal-Kummissjoni lill-Parlament Ewropew u l-Kunsill - Ħarsien tal-interessi finanzjarji tal-Komunitajiet – Ġlieda kontra l-frodi – Rapport annwali 2007 [SEC(2008)2300] [SEC(2008)2301] /* KUMM/2008/0475 finali */





[pic] | KUMMISSJONI TAL-KOMUNITAJIET EWROPEJ | Brussel 22.7.2008 KUMM(2008) 475 finali RAPPORT TAL-KUMMISSJONI LILL-PARLAMENT EWROPEW U L-KUNSILL Ħarsien tal-interessi finanzjarji tal-Komunitajiet – Ġlieda kontra l-frodi – Rapport annwali 2007 [SEC(2008)2300] [SEC(2008)2301] WERREJ Introdu zzjoni 5 1. Riżultati tal-ġlieda kontra l-frodi: statistiċi dwar il-frodi u irregolaritajiet oħra 6 1.1. Statistiċi dwar il-frodi u irregolaritajiet oħra mogħtija mill-Istati Membri u s-servizzi tal-Kummissjoni fl-2007 6 1.1.1. Riżorsi proprji tradizzjonali 9 1.1.2. Spejjeż agrikoli (FAEGG u FAEŻR) 9 1.1.3. Miżuri strutturali 10 1.1.4. Fondi ta’ qabel l-adeżjoni 11 1.1.5. Statistiċi dwar l-ispejjeż immaniġġati direttament mill-Kummissjoni 12 1.2. Statistiċi dwar l-attività tal-OLAF 13 2. L-iżviluppi ewlenin tal-2007 13 2.1. Il-progress fil-qasam doganali 13 2.1.1. Assistenza reċiproka taħt l-ewwel pilastru 13 2.1.2. Konvenzjonijiet tat-tielet pilastru u miżuri nazzjonali okkażjonali 14 2.2. Ġlieda kontra l-kuntrabandu u l-iffalsifikar tas-sigaretti 15 2.3. Irregolaritajiet u suspetti ta’ frodi fil-qasam tal-“ispejjeż diretti” 16 2.4. L-approċċ ġdid ta’ “reżistenza kontra l-frodi” 16 2.5. Ħarsien tal-euro kontra l-iffalsifikar 17 2.6. Il-programm Hercule II 18 2.7. Miżuri oħra meħudin fl-2007 għall-ħarsien tal-interessi finanzjarji tal-Komunitajiet 18 3. Kontrolli għas-sejba ta’ frodi u irregolaritajiet oħra 20 3.1. Kontrolli fil-qasam tal-fondi strutturali 20 3.1.1. Titjib fil-qafas tal-kontroll 20 3.1.2. It-tħaddim tal-kontrolli ta’ ġestjoni mill-Istati Membri fil-qasam tal-FEŻR 21 3.2. Il-qafas tal-kontroll fil-qasam tal-agrikoltura 23 3.3. Kontrolli ta’ riżorsi proprji tradizzjonali 24 3.4. Il-kontrolli u l-verifiki fuq il-post tar-Regolament (Euratom, KE) Nru 2185/96 25 4. Il-preskrizzjoni applikabbli għall-prosekuzzjonijiet u d-deċiżjonijiet dwar l-irregolaritajiet 26 4.1. Il-preskrizzjoni applikabbli għall-prosekuzzjoni ta’ irregolarità 27 4.2. Il-perijodu ta’ preskrizzjoni biex tiġi implimentata d-deċiżjoni li tiddikjara penali amministrattiva 27 4.3. Il-perijodu ta’ preskrizzjoni biex tiġi implimentata d-deċiżjoni li tistabbilixxi miżura amministrattiva (irkupru) 28 5. L-irkupru 28 5.1. Agrikoltura 28 5.2. Fondi strutturali 29 5.3. Riżorsi proprji 30 5.4. Spejjeż diretti 31 5.5. Irkupru wara xi każ tal-OLAF 32 INTRODUZZJONI Il-ħarsien tal-interessi finanzjarji tal-Komunitajiet u l-ġlieda kontra l-frodi jifformaw qasam ta’ responsabbilità konġunta bejn il-Komunità u l-Istati Membri. Il-Kummissjoni, b’kollaborazzjoni mal-Istati Membri, kull sena tfassal rapport li jippreżenta l-istatistiċi u l-miżuri l-ġodda li ttieħdu biex jissodisfaw l-obbligi mniżżlin fl-Artikolu 280 tat-Trattat KE. Dan ir-rapport huwa indirizzat lill-Parlament Ewropew u lill-Kunsill u jiġi ppubblikat[1]. L- ewwel punt tar-rapport jiġbor fil-qosor ir-riżultati tal-istatistiċi dwar il-każijiet ta’ irregolaritajiet mogħtija mill-Istati Membri fl-oqsma fejn l-Istati Membri jimplimentaw il-baġit (politika agrikola, fondi strutturali u Fondi ta’ qabel l-adeżjoni, jiġifieri madwar 80% tal-baġit) u għall-ġbir tar-riżorsi proprji Komunitarji. Jingħataw wkoll stima tal-irregolaritajiet li saru fil-qasam tal-ispejjeż amministrati direttament mill-Kummissjoni, u l-punti prinċipali dwar l-attività operattiva tal-Uffiċċju Ewropew Kontra l-Frodi (OLAF). Dawn l-istatistiċi għandhom jinqraw u għandhom jintużaw b’kawtela kbira: Fil-biċċa l-kbira tal-każijiet, l-irregolaritajiet irrapportati ma jkunux jikkostitwixxu frodi (li huwa att intenzjonali). Suspett ta’ frodi li jiġi rrapportat mhux neċessarjament jiġi kkonfermat bħala frodi minn deċiżjoni tal-qorti. L-irregolaritajiet kollha ppreżentati qegħdin jiġu investigati u huma suġġetti għal diversi tipi ta’ passi, kif hwa spjegat fil-punti 3 u 5. Minħabba n-natura tagħhom, iċ-ċifri ppreżetati f’dan ir-rapport huma indikattivi, preliminari u mhux finali. Bħala prekawzjoni ċ-ċifri indikati ta’ spiss ikopru t-totalità tal-azzjoni kkonċernata, qabel ma tiġi stabbilita bi preċiżjoni l-parti irregolari. L-Istati Membri għadhom l-obbligu li jirrapportaw l-irregolaritajiet, imma dan jagħmluh bi gradi differenti ta’ konformità. Huma wkoll l-Istati Membri li teoretikament, fost dawk l-irregolaritajiet irrapportati, jidentifikaw dawk li jikkunsidraw bħala suspetti ta’ frodi. U biss wara proċedura legali mmexxija mill-awtoritajiet nazzjonali, ħafna drabi wara żmien twil, jiġi stabbilit jekk huwiex każ ta’ frodi u l-impatt finanzjarju reali tal-frodi. Il-Kummissjoni tiddependi fuq l-informazzjoni (mhux obbligatorja) mill-Istati Membri għall-klassifikazzjoni finali ta’ każ bħala frodi. It- tieni punt tar-rapport jippreżenta l-iżviluppi l-aktar importanti tal-2007 , kemm fuq il-livell tal-prevenzjoni kif ukoll fuq il-livell tat-trażżin tal-frodi u irregolaritajiet oħra. It- tielet punt huwa dwar il- kontrolli li jintużaw biex jinstabu l-frodi u irregolaritajiet oħra , b’parti importanti dwar il-kontrolli fil-qasam tal-fondi strutturali u, b’mod partikolari, dwar il-kontrolli ta’ ġestjoni. Ir- raba’ punt jippreżenta l-preskrizzjoni applikabbli għall-prosekuzzjonijiet dwar l-irregolaritajiet u dik applikabbli għall-implimentazzjoni ta’ deċiżjoni li tistabilixxi miżura jew penali amministrattiva. Dawn iż-żewġ punti huma indirizzati b’mod partikolari fuq il-bażi tar-risposti li l-Istati Membri taw għal kwestjonarju. Il- ħames punt , li għalih japplikaw l-istess tipi ta’ kundizzjonijiet bħal fil-punt 1, jippreżenta l-irkupri li saru fl-2007 fl-oqsma kollha li għandhom x’jaqsmu mal-baġit. Mar-rapport hemm mehmuża żewġ dokumenti ta’ ħidma tas-servizzi tal-Kummissjoni[2]. Riżultati tal-ġlieda kontra l-frodi: statistiċi dwar il-frodi u irregolaritajiet oħra Statistiċi dwar il-frodi u irregolaritajiet oħra mogħtija mill-Istati Membri u s-servizzi tal-Kummissjoni fl-2007 Fl-oqsma fejn l-Istati Membri jimplimentaw il-baġit u għall-ġbir tar-riżorsi proprji Komunitarji, il-leġiżlazzjoni Komunitarja tobbliga lill-Istati Membri biex jikkomunikaw is-suspetti ta’ frodi u irregolaritajiet oħra li jkunu ġew skoperti. L-informazzjoni miġbura tintuża għall-finijiet ta’ analiżi u monitoraġġ. Din tippermetti li jkun hemm għarfien akbar dwar l-impatt tal-irregolaritajiet fuq il-baġit Komunitarju. Huwa importanti li ssir distinzjoni bejn frodi u irregolaritajiet oħra. Irregolarità tikkonsisti fi kwalunkwe ksur ta’ dispożizzjoni Komunitarja minn operatur ekonomiku li jippreġudika jew jista’ jippreġudika l-interessi finanzjarji tal-Komunitajiet[3]. Il-frodi hija irregolarità kommessa intenzjonalment, li tikkostitwixxi reat penali[4]. L-Istati Membri jidentifikaw fost l-irregolaritajiet irrapportati dawk li jikkostitwixxu suspetti ta’ frodi. L-impatt finanzjarju reali tal-frodi ma jkunx jista’ jiġi kkalkolat qabel ma tispiċċa l-proċedura legali. Id-dokument tas-servizzi tal-Kumissjoni “Evalwazzjoni statistika tal-irregolaritajiet”[5] jippreżenta analiżi dettaljata tal-informazzjoni mibgħuta mill-Istati Membri u, għall-ewwel darba, jinkludi statistiċi dwar il-frodi u irregolaritajiet oħra skoperti mis-servizzi tal-Kumissjoni fl-oqsma tal-baġit b’ġestjoni diretta ċentralizzata. Konklużjonijiet dwar l-irregolaritajiet irrapportati mill-Istati Membri - In-numru ta’ irregolaritajiet irrapportati naqas fl-oqsma kollha, minbarra l-azzjonijiet strutturali. - L-impatt finanzjarju stmat tal-irregolaritajiet żdied fis-setturi kollha. Għar-riżorsi proprji u l-agrikoltura, din iż-żieda tirreferi sa ċertu punt għall-irregolaritajiet li saru jew li ġew skoperti matul is-snin ta’ qabel imma li ġew irrapportati biss fl-2007. Fil-qasam tal-ispejjeż, l-adeżjoni tal-Istati Membri l-ġodda u ż-żieda reċenti tal-pagamenti f’dawn il-pajjiżi tispjega sa ċertu punt iż-żieda. L-impatt finanzjarju kkunsidrat bħala perċentwal tal-baġit jibqa’ relattivament stabbli. Bosta irregolaritajiet li l-impatt finanzjarju tagħhom ġie stmat li huwa għoli ġew skoperti fil-qafas tal-għeluq tal-perijodu ta’ programazzjoni tal-fondi ta’ qabel l-adeżjoni tal-10 Stati Membri l-ġodda. - L-impatt stmat tal-każijiet b’suspett ta’ frodi jibqa’ stabbli għall-ispejjeż u juri tnaqqis zgħir għar-riżorsi proprji. Ta’ min ifakkar hawn li dawn huma suspetti ta’ frodi irrapportati u mhux każijiet ikkonfermati quddiem il-qrati u li l-impatt finanzjarju reali, wara l-irkupru u korrezzjoni finanzjarja, jista’ jiġi indikat biss wara l-proċeduri legali u amministrattivi. - Għalkemm il-biċċa l-kbira mill-irregolaritajiet huma irrapportati lill-Kummissjoni fiż-żmien stipulat, għad irid isir sforz akbar: iż-żmien medju ta’ rapport fil-qasam tal-agrikoltura huwa ta’ 1.2 sena, f’dak tal-azzjonijiet strutturali huwa ta’ 0.9 ta’ sena. Xi wħud mill-Istati Membri jirrapportaw bosta drabi b’dewmien sostanzjali. Notifika fil-pront hija indispensabbli sabiex jittieħdu passi b’mod effettiv. - Il-proporzjon tal-Istati Membri li jirrapportaw b’mezzi elettroniċi, u b’mod partikolari, permezz tal-moduli elettroniċi AFIS/ECR[6] li ġew proposti mill-Kummissjoni għal-qasam agrikolu u l-fondi strutturali, qed jikber. L-użu tal-moduli jiffaċilita l-ipproċessar tal-informazzjoni u jtejjeb il-kwalità u l-komparabbilità tagħha. Ċerti Stati Membri jkomplu jirrapportaw permezz ta’ karta jew b’mezz elettroniku mingħajr ma jużaw il-moduli ECR. - Bis-saħħa tal-isforzi tal-awtoritajiet nazzjonali (noti ta’ gwida, taħriġ għall-persunal li hu responsabbli għan-rapporti), u taż-żieda fl-użu tal-moduli ECR, il-kwalità tar-rapporti kompliet titjieb fl-oqsma kollha. Dan jippermetti li jkun hemm monitoraġġ aħjar u jiffaċilita l-analiżi strateġika tal-informazzjoni. Ċerti Stati Membri għad iridu jagħmlu sforz akbar, speċjalment fil-livell tal-klassifikazzjoni tat-tipi ta’ irregolaritajiet. Tabella 1 – Numru ta’ irregolaritajiet u ammonti – sena 2007 Qasam | Numru ta’ irregolaritajiet irrapportati | Stima tal-impatt finanzjarju totali tal-irregolaritajiet, inklużi s-suspetti ta’ frodi (f’miljuni ta’ euro) | Stima tal-impatt finanzjarju tas-suspetti ta’ frodi biss (f’miljuni ta’ euro) | 2006[7] | 2007 | 2006 | 2007 | 2006 | 2007 | Agrikoltura (FAEGG- Garanzija) | 3 249 | 1 548 | 87 | 155 | 29.8 (~0.06 % tal-fondi allokati) | 44.8 (~0.1 % tal-fondi allokati) | Fondi strutturali u Fondi ta’ koeżjoni | 3 216 | 3 832 | 703 | 828 | 157.56 (~0.41 % tal-fondi allokati) | 141 (~0.31 % tal-fondi allokati) | Fondi ta’ qabel l-adeżjoni | 395 | 332 | 14 | 32 | 1.57 (~0.03 % tal-fondi allokati) | 5 (~0.38 % tal-fondi allokati) | Spejjeż diretti | - | 411 | - | 33 | - | 18.1 (~0.17% tal-fondi allokati[8]) | Spejjeż totali | 6 860 | 6 123 | 804 | 1 048 | 188.93 (~0.2% tal-ammont tal-ispejjeż fl-erba’ oqsma) | 208.9 (~0.22 % tal-ammont tal-ispejjeż fl-erba’ oqsma) | Riżorsi proprji[9] | 5 705 | 5 321 | 353 | 377 | 134.39 (~0.94 % tal-ammont totali tar-riżorsi proprji) | 106.57 (~0.62 % tal-ammont totali tar-riżorsi proprji[10]) | Riżorsi proprji tradizzjonali In-numru ta’ każijiet ta’ irregolaritajiet irrapportati naqas b’7% (5,705 każi fl-2006, kontra 5,321 każ fl-2007). L-ammont stmat (377 miljun euro) żdied b’aktar minn 6%. Is-suspetti ta’ frodi jirrepreżentaw madwar 23% tal-każijiet ta’ irregolaritajiet irrapportati, b’impatt finanzjarju stmat għal 106,57 miljun euro, jiġifieri madwar 0.62% tal-ammont totali tar-riżorsi proprji fl-2007 (meta mqabbel ma’ 134,39 miljun euro, madwar 0.94% fl-2006). Ta’ min ifakkar li dawn huma suspetti ta’ frodi irrapportati u mhux każijiet ikkonfermati quddiem il-qrati u li l-impatt finanzjarju reali għadu ma ġiex stabbilit. Il-prodotti l-aktar ikkonċernati kienu, bħas-snin ta’ qabel, il-prodotti elettroniċi u tal-multimidja, speċjalment televixins u moniters. L-irregolaritajiet l-aktar frekwenti kienu l-klassifikazzjoni ħażina tal-prodott u d-deskrizzjoni żbaljata tal-oriġini. It-tieni prodott l-aktar ikkonċernat kien it-tabakk. Il-Kummissjoni tkompli ssegwi b’mod partikolari dawn is-setturi. Is-settur tal-ħaxix (speċjalment it-tewm) kiber, bħal m’għamel dak taż-żraben, l-ispare parts tal-karozzi u l-muturi, u tal-ħwejjeġ, filwaqt li s-setturi tal-laħam, tal-affarijiet tal-ħadid jew tal-azzar, u taċ-ċereali naqsu. Waqt l-analiżi ta’ din l-informazzjoni huwa importanti li jiġi kkonsidrat il-fatt li d-data meta tiġi skoperta l-frodi jew l-irregolarità u meta tiġi rrapportata lill-Kummissjoni mhijiex neċessarjament l-istess bħad-data meta seħhet. Graf 1: Numru ta’ irregolaritajiet irrapportati u l-impatt finanzjarju stmat - riżorsi proprji tradizzjonali – snin 2003-2007[pic] Spejjeż agrikoli (FAEGG u FAEŻR) In-numru ta’ irregolaritajiet irrapportati naqas bi 53% (1,548 każ, kontra 3,249 fl-2006). Dan it-tnaqqis kbir kien previdibbli, u ġara minħabba implimentazzjoni mill-1 ta’ Jannar 2007 ta’ Regolament ġdid tal-Kummissjoni fl-2006[11], li għolla l-livell li minnu l-Istati Membri huma obbligati li jirrapportaw l-irregolaritajiet lill-Kummissjoni minn 4,000 għal 10,000 euro. L-ammont ikkonċernat (155 miljun euro, madwar 0.33% tat-totali tal-krediti fil-qasam agrikolu) żdied b’44%. Iż-żieda tirreferi sa ċeru punt għal każijiet li kellhom impatt finanzjarju kbir u li seħħu jew ġew skoperti matul is-snin ta’ qabel imma ġew irrapportati biss fl-2007. Is-suspetti ta’ frodi jikkonċernaw madwar 10% tal-każijiet ta’ irregolaritajiet irrapportati, bi stima tal-impatt finanzjarju ta’ 44.8 miljun euro, jiġifieri 0.1% tat-total tal-krediti 2007 (kontra 29.8 miljun euro, madwar 0.06% fl-2006). Infakkru li dawn huma suspetti ta’ frodi irrapportati u mhux każijiet ikkonfermati quddiem il-qrati u li l-impatt finanzjarju reali għadu ma ġiex stabbilit. L-akbar ammonti jikkonċernaw is-setturi tal-ħalib u tal-prodotti magħmulin mill-ħalib, tal-frott u l-ħaxix, taz-zokkor u tal-iżvilupp rurali. Dawn l-erba’ setturi jirrappreżentaw madwar 77% tal-ammont totali li għandhom x’jaqsmu mal-irregolaritajiet. Graf 2: Numru ta’ irregolaritajiet irrapportati u stima tal-impatt finanzjarju - spejjeż agrikoli – snin 2003-2007 [pic] Miżuri strutturali In-numru ta’ irregolaritajiet irrapportati dwar il-fondi strutturali u l-Fondi ta’ koeżjoni żdied b’19.2% (3,832 każ, kontra 3,216 fl-2006). L-impatt finanzjarju stmat (828 miljun euro, jiġifieri kważi 1.83% tal-krediti ta’ impenn) żdied bi 17.7%. Is-suspetti ta’ frodi jikkorrispondu għal 12.4% tal-każijiet ta’ irregolaritajiet irrapportati, b’impatt finanzjarju stmat ta’ 141 miljun euro, jiġifieri madwar 0.31% tat-total tal-krediti ta’ impenn (meta mqabbel ma’ 157.56 miljun euro, jiġifieri 0.41% fl-2006). Infakkru li dawn huma suspetti ta’ frodi irrapportati u mhux każijiet ikkonfermati quddiem il-qrati u li l-impatt finanzjarju reali għadu ma ġiex stabbilit. Bħal fis-snin ta’ qabel, l-ogħla numru ta’ irregolaritajiet irrapportati kien għall-FEŻR[12] u l-FSE[13] (madwar 83 % tal-irregolaritajiet). 76% tal-irregolaritajiet jikkonċernaw il-proġetti jew operazzjonijiet implimentati fir-reġjuni tal-objettivi 1 u 2. Graf 3: Numru ta’ irregolaritajiet irrapportati u stima tal-impatt finanzjarju - azzjonijiet strutturali - snin 2003-2007 [pic] Fondi ta’ qabel l-adeżjoni In-numru ta’ irregolaritajiet irrapportati li jaqgħu taħt il-fondi PHARE, SAPARD u ISPA naqas bi 13% (332, kontra 395 fl-2006). L-impatt finanzjarju preżunt inbidel minn 14-il miljun euro fl-2006 għal 32 miljun euro fl-2007 (madwar 1.92% tal-ammont totali eliġibbli). Is-suspetti ta’ frodi jikkorrespondu għal madwar 15.5% tal-ammonti irregolari rrapportati fl-2007, bi stima tal-impatt finanzjarju ta’ 5 miljun euro, jiġifieri madwar 0.38% tat-total tal-baġit annwali. Infakkru li dawn huma suspetti ta’ frodi irrapportati u mhux każijiet ikkonfermati quddiem il-qrati u li l-impatt finanzjarju reali għadu ma ġiex stabbilit. It-tip ta’ irregolarità l-aktar frekwenti għal kull fond ta’ qabel l-adeżjoni kienet l-“ispiża ineliġibbli”. Graf 4: Numru ta’ irregolaritajiet irrapportati u l-impatt finanzjarju stmat – fondi ta’ qabel l-adeżjoni – snin 2003-2007 [pic] Statistiċi dwar l-ispejjeż li huma amministrati direttament mill-Kummissjoni Dan huwa l-ewwel pass bl-iskop li jintegra l-oqsma tal-baġit li huma amministrati direttament mill-Kummissjoni f’dan ir-rapport. Billi s-sistema li tippermetti l-kwalifikazzjoni tal-każijiet ta’ irregolaritajiet u suspetti ta’ frodi kienet implimentata fl-2008 (ara l-punt 2.3), kien neċessarju li l-portata tal-analiżi għall-perijodu 2007 jiġi limitat. L-informazzjoni ippreżentata b’hekk għandha tiġi ttrattata bi prekawzjoni estrema u mhux bħal xi prova empirika tal-livell tal-frodi u l-irregolaritajiet. In-numru preżunt ta’ irregolaritajiet f’dan il-qasam kien ta’ 411. L-impatt finanzjarju preżunt kien ta’ 33 miljun euro, fost liema 18.1 miljun euro jikkorrispondu għal 136 każ ta’ suspetti ta’ frodi irrapportati. L-ammont irregolari irrapportat fis-settur tal-azzjonijiet esterni kien ta’ 19.1 miljun euro filwaqt li dak fil-qasam tal-politika interna kien ta’ 13.9 miljun euro. Dwar il-qafas finanzjarju 2000-2006, l-impatt finanzjarju stmat tal-każijiet ta’ frodi potenzjali huwa ta’ 0.17% tat-total tal-kuntratti konklużi direttament mill-Kummissjoni. Statistiċi dwar l-attività tal-OLAF Wara l-evalwazzjoni inizjali tal-informazzjoni li jirċievi, l-OLAF jista’ jiddeċiedi li jiftaħ erba’ tipi ta’ każijiet: investigazzjonijiet interni, investigazzjonijiet esterni, każijiet ta’ koordinazzjoni jew każijiet ta’ assistenza legali. In-numru ta’ każijiet miftuħa kull sena huwa stabbli (210 fl-2007, meta mqabbel ma’ 194 fl-2006 u 216 fl-2005). Mill-2004, in-numru ta’ investigazzjonijiet miftuħa proprji tal-OLAF (investigazzjonijiet interni u esterni) laħaq u qabeż in-numru ta’ każijiet miftuħa mill-OLAF biex tiġi offruta assistenza u koordinazzjoni lill-awtoritajiet nazzjonali (każijiet ta’ koordinazzjoni u ta’ assistenza legali). Mill-2005 l-investigazzjonijiet proprji tal-OLAF jirrapreżentaw madwar 75% tan-numru totali tal-każijiet miftuħa. In-numru ta’ każijiet li għadhom qed jiġu investigati naqas (408 fl-aħħar tal-2007, meta mqabbel ma’ 431 fl-aħħar tal-2006 u 452 fl-aħħar tal-2005), u dan minħabba l-isforz tal-OLAF biex jiġu eżaminati każijiet qodma li kienu għadhom pendenti. Tabella 2: Każijiet li kienu għadhom qed jiġu eżaminati fil-31 ta’ Diċembru 2007 għal kull settur u impatt finanzjarju Settur | Każ li kien għadu qed jiġi eżaminat fil-31 ta’ Diċembru 2007 | Impatt finanzjarju stmat (f’miljuni ta’ euro) | Dwana/VAT | 76 | 781.3 | Agrikoltura | 50 | 108.8 | Fondi strutturali | 48 | 172.4 | Spejjeż diretti | 140 | 206.7 | Investigazzjonijiet interni | 94 | 289.6 | Total | 408 | 1 558.8 | Għal aktar dettalji u għal paragun mas-snin ta’ qabel, ara r-rapport tal-OLAF[14]. L-iżviluppi ewlenin tal -2007 Il-progress fil-qasam doganali Assistenza reċiproka taħt l-ewwel pilastru Fuq proposta mill-Kummissjoni[15], il-Kunsill emenda r-Regolament dwar il-kontrolli li jsiru waqt l-esportazzjoni ta’ prodotti agrikoli[16] sabiex dawk l-Istati Membri li jimplimentaw analiżi tar-riskji li tikkonforma mar-Regolament Komunitarju jkunu jistgħu jagħżlu li japplikaw ir-rata minima tal-kontrolli f’livell nazzjonali minnflok fl-uffiċċji doganali tal-esportazzjoni biss, sabiex iqassmu aħjar l-isforz ta’ kontroll tal-awtoritajiet doganali fit-territorju nazzjonali. Ir-Regolament tal-Parlament Ewropew u tal-Kunsill dwar kontrolli ta' flus kontanti deħlin fil-Komunità jew ħerġin mill-Komunità[17] daħal fis-seħħ f’Ġunju tal-2007. Dan ir-Regolament jirreferi għad-dispożizzjonijiet tar-Regolament (KE) Nru 515/97[18] dwar l-assistenza reċiproka, u li jistipula li tintbagħat informazzjoni lill-Kummissjoni f’każ ta’ indikazzjonijiet li jqajmu suspett li somom ta’ flus kontanti għandhom x’jaqsmu ma’ qligħ minn xi frodi jew xi attività illegali oħra li tagħmel ħsara lill-interessi finanzjarji tal-Komunità. Il-proposta tal-Kummissjoni[19] biex jiġi emendat ir-Regolament dwar l-assistenza reċiproka fil-qasam agrikolu u doganali[20], imxiet ’il quddiem fil-proċess leġiżlattiv fl-2007. Il-Parlament Ewropew approvaha fl-ewwel qari fi Frar 2008 u għamel xi emendi. L-Att jimponi superviżjoni legali tad-Database Ewropea għall-Identifikazzjoni ta' Fajls Doganali (FIDE) u li jiġi stabbilit repertorju Ewropew tal-informazzjoni. Il-FIDE għandha tippermetti lill-awtoritajiet tal-operazzjonijiet nazzjonali u Komunitarji (OLAF) li jidentifikaw is-servizzi li investigaw fuq l-istess persuna(i) jew impriża(i). Ir-repertorju għandu l-għan li jiġbor, għal finijiet ta’ analiżi, informazzjoni li s-soltu tintuża fil-qasam tal-kummerċ internazzjonali[21]. L-adozzjoni finali tal-proposta għandha ssir matul is-sena 2008. Żewġ proposti[22] li ħarġu mill-istrateġija ta’ Liżbona għandhom l-għan li jimmodernizzaw il-proċeduri doganali. Bl-implimentazzjoni tal-kodiċi doganali l-ġdid, l-użu tad-dikjarazzjoni elettronika jkun iġġeneralizzat u taħt il-proġett E-dwana l-informazzjoni li tiġi mis-sistemi kkomputerizzati doganali nazzjonali ssir aktar kompatibbli permezz ta’ bażi ċentrali. Dawn ir-riformi ser inaqqsu l-ispejjeż tal-operazzjonijiet, jiffavorixxu aċċess aktar rapidu għall-informazzjoni u jippermettu li jsiru analiżi tar-riskji fuq livell Ewropew. Konvenzjonijiet tat-tielet pilastru u miżuri nazzjonali okkażjonali Fl-2007, Malta approvat il-konvenzjoni dwar l-assistenza reċiproka u l-kooperazzjoni bejn l-amministrazzjonijiet doganali (“konvenzjoni Napli II”)[23]. Il-konvenzjoni ġiet irratifikata u qed tapplika fl-Istati Membri kollha ħlief fl-Italja, imma diġà tapplika bejn 22 Stat Membru[24]. Malta rratifikat il-konvenzjoni dwar l-użu tas-sistemi ikkomputerizzati fil-qasam doganali[25]. Il-konvenzjoni, li tistabilixxi b’mod partikolari sistema ta’ informazzjoni doganali (SID) u li bdiet tapplika fl-aħħar tas-sena 2005, issa hija rratifikata mill-Istati Membri kollha. Wara li ġie rratifikat mill-Iżvezja u l-Finlandja, il-protokoll li jemenda l-konvenzjoni dwar l-użu tas-sistemi kkomputerizzati fil-qasam doganali[26] seta’ jiġi applikat. Il-Latvja approvat il-protokoll fl-2007[27]. Il-protokoll jistabbilixxi l-FIDE msemmi qabel. Ir-Rumanija u l-Bulgarija approvaw iż-żewġ konvenzjonijiet u l-protokoll imsemmi qabel ma daħlu fl-UE[28]. Il-Belġju ffirma ftehim bilaterali ta’ kooperazzjoni ma’ bosta pajjiżi terzi. L-inkriminazzjoni tal-kuntrabandu ġiet immodifikata u ċċarata fil-kodiċi penali tal-Ungerija. Il-Finlandja tefgħet l-attenzjoni tagħha fuq riorganizzazzjoni importanti tal-awtoritajiet doganali bl-għan li titjieb il-ġestjoni tar-riskju. Fl-Irlanda, sistema ġdida kkomputerizzata ġiet stabbilita bl-istess skop. Il-ġlieda kontra l-kuntrabandu u l-iffalsifikar tas-sigaretti Fl-2004, il-Komunità Ewropea u 10 Stati Membri[29] kkonkludew ftehim ta’ kooperazzjoni ma’ Philip Morris International (PMI). Minn mindu ffirmaw il-ftehim sal-aħħar tas-sena 2007, PMI ħarġet 575 miljun dollaru Amerikan (madwar 364.5 miljun euro). Minn dak iż-żmien, 16-il Stat Membru[30] aderixxew ma’ dan il-ftehim, li jistabbilixxi l-ħlas ta’ madwar 1250 miljun dollaru Amerikan fuq medda ta’ 12-il sena, li jistgħu jintużaw għall-ġlieda kontra l-kuntrabandu u l-iffalsifikar tas-sigaretti. F’Diċembru 2007, il-Kummissjoni Ewropea u 26 Stat Membru[31] ffirmaw ftehim ta’ kooperazzjoni ma’ Japan Tobacco International (JTI). Il-ftehim, li jkopri perijodu ta’ 15-il sena, jipprovdi għall-ħlas ta’ 400 miljun dollaru Amerikan (madwar 253.6 miljun euro) li jistgħu jintużaw għall-ġlieda kontra l-kuntrabandu u l-iffalsifikar tas-sigaretti. Fost il-fatturi l-aktar importanti taż-żewġ ftehimiet hemm imsemmi l-implimentazzjoni ta’ sistema ta’ prevenzjoni fit-tul tal-kuntrabandu tas-sigaretti PMI u JTI fis-suq Ewropew. B’kollaborazzjoni mal-OLAF u mal-Istati Membri, il-ftehimiet jistabilixxu l-implimentazzjoni ta’ proċeduri ta’ monitoraġġ u l-intraċċar tal-prodotti sabiex ikun jista’ jiġi ddeterminat il-mument fejn is-sigaretti awtentiċi (tal-marki PMI u JTI) jittieħdu mill-katina ta’ forniment legali biex jaslu f’idejn il-kuntrabandisti. Fl-2007, is-sezzjoni il-ġdida tal-programm Hercule II relatata mal-ġlieda kontra l-kuntrabandu u l-iffalsifikar tas-sigaretti (ara l-punt 2.6) ipprovdiet għall-kofinanzjament mill-baġit Komunitarju ta’ tagħmir ta’ skanner biex jiffaċilita l-identifikazzjoni tas-sigaretti tal-kuntrabandu, bi stima tal-ammont totali ta’ aktar minn 5 miljun euro. Il-programm ikompli jiffinanza l-azzjonijiet ta’ tagħrif, ix-xiri ta’ materjal tekniku speċjalizzat u l-appoġġ tekniku għas-sorveljanza tal-attivitajiet illegali f’dan il-qasam. Il-Kummissjoni (OLAF u SANCO) ipparteċipat attivament fil-preparazzjonijiet tan-negozjati għal protokoll relatat mal-konvenzjoni qafas tal-WHO għall-ġlieda kontra t-tabakk[32]. Dan il-protokoll ser jittratta speċifikament il-ġlieda kontra l-kummerċ illeċitu tal-prodotti tat-tabakk. Aġent tal-OLAF kien elett president tal-organizzazzjoni tan-negozjati intergovernattivi għall-innegozjar tal-protokoll. Irregolaritajiet u suspetti ta’ frodi fil-qasam tal-“ispejjeż diretti” Sa din is-sena, l-informazzjoni dwar l-irregolaritajiet u s-suspetti ta’ frodi skoperti u dwar il-korrezzjonijiet li saru kienet tinġabar biss minħabba ispejjeż ta’ ġestjoni kondiviżi. Biex jirrimedjaw din is-sitwazzjoni u biex jagħtu rendikont aħjar tal-irregolaritajiet u s-suspetti ta’ frodi fil-qafas ta’ dan ir-rapport, is-servizzi tal-Kummissjoni minn issa ’l quddiem ser iniżżlu fis-sistema tal-kontabilità tal-Kummissjoni (ABAC) aktar informazzjoni dwar il-konstatazzjonijiet u l-korrezzjonijiet li saru. Sabiex ikunu jistgħu jipprovdu analiżi inizjali sa minn din is-sena, is-servizzi tal-Kummissjoni identifikaw il-każijiet ta’ irregolaritajiet skoperti u s-suspetti ta’ frodi fl-oqsma tal-baġit li huma soġġetti għal ġestjoni diretta ċentralizzata. L-approċċ ġdid ta’ “reżistenza kontra l-frodi” Fl-2001, il-Kummissjoni kienet iddeċidiet[33] li tistabilixxi sistema preventiva għar-reżistenza kontra l-frodi (“fraud-proofing”) sabiex il-leġiżlazzjoni u l-gestjoni tal-kuntratti jkunu aktar “reżistenti” għall-frodi. Mill-2002, ġew identifikati inizjattivi leġiżlattivi ġodda u bażijiet legali ġodda ta’ finanzjament komunitarju (bħall-mudelli ta’ kuntratti) li juru bżonn partikolari ta’ sorveljanza tal-protezzjoni tal-interessi finanzjarji tal-Komunitajiet. Dawn il-proġetti ġew analizzati mill-perspettiva tar-reżistenza tagħhom għall-frodi u ġew imtejba kull darba li dan kien meħtieġ[34]. F’Diċembru 2007, il-Kummissjoni introduċiet approċċ ġdid fil-qasam tar-reżistenza għall-frodi[35], li huwa bbażat fuq l-użu tar-riżultati tal-attivitajiet ta’ investigazzjoni tal-OLAF. L-esperjenza operazzjonali ser tintuża fuq bażi aktar strutturata u adegwata, u tkun mqassma aħjar mas-servizzi l-oħra tal-Kummissjoni kif ukoll mal-aġenziji tal-gvern u l-istituzzjonijiet tal-UE. Dan l-approċċ ġdid għandu l-għan li jidentifika l-punti dgħajfa mhux biss fil-proposti leġiżlattivi, imma wkoll fl-applikazzjoni tal-leġiżlazzjoni tal-UE u fis-sistemi ta’ ġestjoni u kontroll. Il-politika l-ġdida li tapplika l-ewwel nett għas-settur tal-ispejjeż diretti ttejjeb il-prevenzjoni tal-frodi billi tuża l-informazzjoni kollha disponibbli (riżultati ta’ investigazzjonijiet, ta’ verifiki tal-kontijiet, ta’ analiżi, eċċ.). Ħarsien tal-euro kontra l-iffalsifikar Proposta ta’ Regolament tal-Kunsill[36] għandha l-għan li ssaħhaħ il-protezzjoni kontra l-iffalsifikar tal-flus billi tintroduċi, għall-istabbilimenti kkonċernati, l-obbligu li jikkontrollaw l-awtentiċità tal-muniti u karti tal-flus li jirċievu qabel ma jerġgħu jdaħħluhom fiċ-ċirkulazzjoni. Minbarra dan, il-proposta għandha l-għan li tawtorizza t-trasferiment ta’ flus foloz bejn l-awtoritajiet nazzjonali u l-istituzzjonijiet u l-korpi tal-Unjoni biex tiffaċilita l-kontrolli tal-awtentiċità. F’rapport, il-Kummissjoni indirizzat il-bilanċ tas-sanzjonijiet, penali u oħrajn, adottati mill-Istati Membri li għandhom x’jaqsmu mal-protezzjoni kontra l-iffalsifikar tal-flus[37], wara d-deċiżjoni qafas tal-Kunsill tas-sena 2000[38]. Jidher li l-miżuri li ttieħdu jissodisfaw globalment il-grad ta’ effett u effikaċja meħtieġ mid-deċiżjoni qafas ta’ referenza meta wieħed jikkunsidra li l-inkriminazzjonijiet u s-sanzjonijiet stabbiliti kienu ġeneralment introdotti fil-leġiżlazzjonijiet tal-Istati Membri. Fuq il-livell operattiv, il-Kummissjoni, permezz tal-azzjonijiet li ttieħdu fil-qafas tal-programm Périclès[39], kompliet tappoġġa l-kooperazzjoni bejn l-awtoritajiet nazzjonali, Ewropej u internazzjonali inkarigati biex jiġġieldu kontra l-iffalsifikar tal-euro. Billi ġie implimentat aktar minn 80% tal-baġit Périclès 2007, tnax-il proġett ġew mibdija, li minnhom seba’ ġew proposti mill-Istati Membri u ħamsa mill-Kummissjoni (OLAF). Il-parti l-kbira ta’ dawn il-proġetti, indirizzati lil esperti tal-Istati Membri u l-pajjiżi kandidati, jippreżentaw skop ta’ pedagoġija (l-organizzazzjoni ta’ sessjonijiet ta’ tagħrif, azzjonijiet ta’ prattika tat-tekniċi ta’ detezzjoni tal-iffalsifikar, eċċ.). Périclès ikkontribwixxa wkoll għal żewġ seminars fuq skala kbira li ġabru flimkien rappreżentanti tal-Istati Membri, tal-pajjiżi tal-Amerika Latina u l-Karibew, bl-iskop li tissaħħaħ il-kooperazzjoni mal-pajjiżi terzi fil-qasam tal-ġlieda kontra l-iffalsifikar tal-euro. Fl-2007, madwar 211,000 munita tal-euro ġew irtirati miċ-ċirkolazzjoni. Dan in-numru żdied b’madwar 29% mill-2006, u dan prinċipalment minħabba kooperazzjoni intensifikata mal-awtoritajiet kompetenti tal-Istati Membri. Il-programm Hercule II Il-programm Hercule ġie stabbilit biex jippromwovi l-attivitajiet relatati mal-ħarsien tal-interessi finanzjarji tal-Komunitajiet[40]. Fl-2007, il-Parlament Ewropew u l-Kunsill iddeċidew li jestenduh għall-perijodu 2007-2013[41]. Il-baġit ta’ dan il-programm ġie miżjud b’6 miljun euro fis-sena, sabiex tiġi inkluża sezzjoni ġdida li tippermetti li tiffinanzja azzjonijet ta’ tagħrif u x-xiri ta’ tagħmir għall-ġlieda kontra l-iffalsifikar tas-sigaretti. Il-baġit għall-2007 ta’ 13,574 miljun euro ppermetta l-konfinanzjament ta’ 15-il proġett fil-qasam tat-tagħrif, 21 proġett fil-qasam tal-assistenza teknika u 10 azzjonijiet fil-qasam tar-riċerka legali. Fost dawn il-proġetti hemm xi azzjonijiet fuq livell internazzjonali, bħal konferenzi biex jiffaċilitaw it-tpartit teoretiku jew operazzjonali, imma wkoll l-appoġġ individwali lil xi awtoritajiet nazzjonali, per eżempju, bix-xiri ta’ tagħmir biex jiffaċilita l-iskoperta tal-kuntrabandu, jew l-assistenza teknika li għandha x’taqsam ma’ investigazzjoni partikolari. Miżuri oħra meħudin fl-2007 għall-ħarsien tal-interessi finanzjarji tal-Komunitajiet L- inizjattiva Ewropea fil-qasam tat-trasparenza [42] ssuġġeriet li l-lista ta’ benfiċjarji tal-fondi li ġejjin mill-baġit Komunitarju għandha tiġi ppubblikata sistematikament, irrispettivament mill-metodu ta’ ġestjoni ta’ dawn il-fondi. Wara l-inklużjoni ta’ dan l-obbligu fl-2006 fir-Regolament finanzjarju[43] u fir-Regolament tal-Kummissjoni applikabbli għall-fondi strutturali u għall-Fondi ta’ koeżjoni[44], żewġ Regolamenti[45] tal-2007 jintroduċu l-obbligu għall-Istati Membri li jippubblikaw il-lista ta’ benefiċjarji tal-fondi agrikoli u tal-Fondi Ewropej għas-Sajd kif ukoll l-ammont li jirċievu. Wara l-komunikazzjoni dwar strateġija Ewropea għall-ġlieda kontra l-frodi fiskali[46] u b’talba tal-Kunsill tal-Ministri tal-UE ta’ Ġunju 2007, il-Kummissjoni adottat komunikazzjoni li fiha elementi essenzjali għall-ġlieda kontra l- frodi tal-VAT , b’mod partikolari l-frodi karużell[47]. Fil-kontribuzzjoni tagħhom f’dan ir-rapport, bosta Stati Membri ddikjaraw li ħadu miżuri f’livell nazzjonali biex jiġġieldu aħjar kontra l-frodi tal-VAT[48]. Il- konvenzjoni dwar il-ħarsien tal-interessi finanzjarji tal-Komunità [49] u l-protokolli tagħha[50] ġew irratifikati fl-2007 mis-Slovenja. Ir-Rumanija u l-Bulgarija approvawhom awtomatikament meta daħlu fl-UE[51]. Il-Kummissjoni tistieden lill-Istati Membri li għadhom ma rratifikawx il-konvenzjoni u/jew il-protokolli tagħha biex jagħmlu dan fl-iqsar żmien possibbli[52]. Fl-2007 is-servizzi tal-Kummissjoni ffirmaw arranġamenti amministrattivi ta’ kooperazzjoni mal-awtoritajiet kompetenti ta’ xi pajjiżi terzi[53] fil-qasam tal-ġlieda kontra l-frodi, il-korruzzjoni u kull attività illegali oħra li tagħmel ħsara lill-interessi finanzjarji tal-Komunitajiet jew lill-pajjiżi terzi firmatarji. Il-Kummissjoni ser tkompli bin-negozjati sabiex tikkonkludi ftehim simili ma’ pajjiżi terzi oħra li jibbenefikaw minn għajnuna finanzjarja Ewropea. Is-Slovakkja adottat strateġija nazzjonali biex tipproteġi l-interessi finanzjarji tal-Komunitajiet, li tistabilixxi azzjonijiet fl-oqsma kollha kkonċernati matul is-snin li ġejjin. Il-Kodiċi penali tar-Rumanija u liġijiet oħra relatati ġew emendati biex tiġi introdotta r-responsabbiltà penali tal-persuni ġuridiċi. Fl-Italja, il-kumitat tal-ġlieda kontra l-frodi Komunitarja ingħata l-inkarigu li jikkoordina l-attivitajiet kollha tal-ġlieda kontra l-frodi u irregolaritajiet oħra fis-setturi fiskali, agrikoli u tal-fondi strutturali. L-Iżvezja saħħet is-sistema tagħha ta’ kontroll intern li tapplika għall-fondi nazzjonali u Ewropej. Sanzjonijiet amministrattivi ġodda li japplikaw għal xi irregolaritajiet serji ddaħħlu fil-liġi Maltija u dik Rumena. Il-Latvja aggravat is- sanzjonijiet penali li japplikaw għar-reati li jagħmlu ħsara lill-fondi Komunitarji li jsiru minn gruppi organizzati. Bosta Stati Membri rrapportaw l-adozzjoni jew l-aġġornament ta’ manwali u ta’ linjigwida li jarmonizzaw it- trattament u l-komunikazzjoni tal-irregolaritajiet [54]. Fl-Estonja, l-irregolaritajiet kollha li għalihom tkun instabet soluzzjoni definittiva huma ippubblikati fuq is-sit tal-Ministeru tal-Finanzi. Fil-Belġju u fi Franza, il-liġi kriminali li tapplika għall- korruzzjoni ġiet emendata, sabiex tikkonforma mal-konvenzjonijiet Ewropej u internazzjonali f’dan il-qasam. Fis-Slovakkja, grupp interdipartimentali ġie stabbilit biex jaġġorna l-programm nazzjonali kontra l-korruzzjoni. Fil-Portugall, l-implimentazzjoni tal-inizjattiva konġunta kontra l-korruzzjoni ta’ bosta awtoritajiet ta’ investigazzjoni ngħalqet bil-pubblikazzjoni ta’ rapport fl-2007. Il-Belġju u Ċipru ħadu miżuri biex itejbu l-ġlieda kontra l- ħasil tal-flus . Fir-rigward tal- irkupru , id-djun dovuti lill-Komunitajiet Ewropej issa huma meqjusa fuq l-istess livell bħad-djun fiskali fir-Rumanija. Kontrolli għall-iskoperta ta’ frodi u irregolaritajiet oħra Għall-ġbir tar-riżorsi proprji Komunitarji u fl-oqsma fejn l-Istati Membri jeżegwixxu l-baġit, ir-responsabbiltà tal-kontrolli għall-iskoperta tal-frodi u irregolaritajiet oħra hija kondiviża bejn l-awtoritajiet tal-Istati Membri u l-awtoritajiet Komunitarji. Dan il-kapitolu jippreżenta fil-qosor is-sekwenza ta’ azzjonijiet u r-riżultati ta’ dawn il-kontrolli. Kontrolli fil-qasam tal-fondi strutturali Biex tagħti spinta ġdida għat-titjib tal-ġestjoni finanzjarja tal-fondi Ewropej, b’mod partikolari dawk amministrati mill-Istati Membri, u wara li kkunsidratat in-notifika Nru 2/2004[55] tal-Qorti tal-Awdituri dwar il-mudell ta’ kontroll wieħed, il-Kummissjoni adottat, f’Jannar 2006, pjan ta’ azzjoni għal qafas ta’ kontroll intern integrat[56]. L-għan strateġiku huwa li tingħata dikjarazzjoni ta’ assigurazzjoni posittiva mill-Qorti tal-Awdituri. Titjib fil-qafas tal-kontroll Ir-Regolament ġdid li japplika għall-ispejjeż strutturali[57] mill-perijodu ta’ programmazzjoni 2007-2013 jissimplifika u jiċċara xi aspetti tal-proċedura ta’ għoti u ta’ ħlas ta’ fondi. Dan jipprovdi informazzjoni aħjar dwar il-parteċipanti interessati kollha, b’mod partikolari l-benefiċjarji potenzjali, dwar ir-regolamentazzjoni applikabbli. Is-sistemi ta’ kontrolli interni huma ddefiniti b’mod aktar ċar. Għal kull programm operazzjonali, l-Istati Membri jaħtru awtorità ta’ ġestjoni , li tkun responsabbli għall-implimentazzjoni tajba tal-programm kif ukoll għall-kontolli ta’ ġestjoni. L-Istati Memrbi jaħtru wkoll awtorità ta’ ċertifikazzjoni (“awtorità ta’ ħlas” fir-Regolament li japplika għall-perijodu 2000-2006), li tkun responsabbli biex tirrapporta lill-Kummissjoni dwar l-istat tal-ispejjeż iċċertifikati u t-talbiet ta’ ħlas. Hija tkun ukoll inkarigata li tassigura l-monitoraġġ tal-irregolaritajiet skoperti (inklużi l-frodi) u li tirraportahom lill-Kummissjoni regolarment. L-Istati Membri finalment għandhom jaħtru awtorità ta’ verifika (“winding-up body” għall-perijodu 2000-2006). Ir-regoli li japplikaw għall-kontroll u l-verifika tal-operazzjonijiet mill-awtorità ta’ verifika ġew armonizzati għall-perijodu ġdid ta’ programmazzjoni, u t-tpartit ta’ informazzjoni mal-Kummissjoni kienet imsaħħa. Minn issa ’l quddiem, l-awtorità ta’ verifika għandha tippreżenta lill-Kummissjoni strateġija ta’ verifika għall-programm operazzjonali li għalih tkun responsabbli. L-awtorità ta’ verifika tippreżenta lill-Kummissjoni rapport annwali li jiġbor fil-qosor ir-riżultati tal-verifiki tagħha. Għall-perijodu ta’ programmazzjoni ġdid, dan ir-rapport għandu jkun miktub fuq bażi ta’ mudell wieħed, u għandu jsemmi r-rata ta’ żball li nstabet. Żvilupp importanti ieħor huwa l-obbligu għall-awtoritajiet ta’ verifika li jagħtu opinjoni kull sena li tindika jekk is-sistemi ta’ ġestjoni u ta’ kontroll jaħdmux b’mod effiċjenti, biex jipprovdu assigurazzjoni raġonevoli li l-istat tal-ispejjeż huwa tajjeb u li t-transazzjonijiet sottostanti huma legali u regolari. Minn issa ’l quddiem l-Istati Membri għandhom l-obbligu li jagħtu sommarju annwali tal-ispejjeż kollha ddikjarati u tal-verifiki kollha li wettqu[58]. Dan jikkonċerna wkoll il-perijodu ta’ programmazzjoni 2000-2006. Fl-aħħar ta’ April 2008 kważi l-Istati Membri kollha kienu taw sommarji annwali li kienu konformi jew prinċipalment konformi mal-kundizzjonijiet minimi rikjesti. Il-Kummissjoni ħadet miżuri biex tiftaħ proċeduri legali kontra Stat Membru. Min-naħa tagħha, il-Kummissjoni stabbilixxiet proċedura ta’ evalwazzjoni tal-konformità tas-sistemi ta’ ġestjoni u ta’ kontroll tal-Istati Membri, skont l-Artikolu 71 tar-Regolament (KE) Nru 1083/2006. Hija tinvestiga u tapprova l-istrateġiji ta’ verifika adottati mill-awtoritajiet ta’ verifika tal-Istati Membri. Fuq il-bażi tal-kontrolli u l-verifiki tagħha stess u l-informazzjoni mibgħuta mill-Istati Membri, il-Kummissjoni tipproċedi għal evalwazzjoni tal-assigurazzjoni li joffru s-sistemi użati mill-Istati Membri, li huma mniżżlin fir-rapport annwali tal-attività ta’ kull direttorat ġenerali kompetenti u fir-rapport ta’ sinteżi tal-Kummissjoni. Din l-evalwazzjoni hija bbażata fuq indikaturi armonizzati ta’ legalità u regolarità. Il-Kummissjoni għandha s-setgħa li twaqqaf jew tissospendi l-pagamenti. Hija tista’ imbagħad tipproċedi bil-korrezzjonijiet finanzjarji. It-tħaddim tal-kontrolli ta’ ġestjoni mill-Istati Membri fil-qasam tal-FEŻR L-informazzjoni ppreżentata taħt dan il-punt hija bbażata biss fuq l-informazzjoni mibgħuta mill-Istati Membri fi kwestjonarju [59] u tikkonċerna l-FEŻR biss. Fil-kwestjonarju ntalbu jagħtu informazzjoni dwar is-sistemi ta’ kontroll li kienu stabbiliti fl-aħħar tas-sena 2007 u statistiċi dwar il-kontrolli li saru fl-2005. Il-biċċa l-kbira tal-irregolaritajiet inevitabbilment iseħħu fil-livell tad-destinatarju aħħari jew tal-benefiċjarju finali. L-awtoritajiet ta’ ġestjoni jagħmlu kontrolli “ta’ ġestjoni” jew ta’ “l-ewwel livell” biex jiskopru dawn l-irregolaritajiet fi stadju bikri tal-proċedura. Dawn il-kontrolli neċessarjament jinkludu verifiki amministrattivi fuq ta’ dokumenti fir-rigward ta’ kull talba ta’ rimborż ippreżentata mill-benefiċjarji, u verifiki fuq il-post. Il-maġġoranza tal-Istati Membri indikaw li waqt il- verifiki amministrativi fuq elementi ta’ prova d-dokumenti kollha relatati mal-proġetti u d-dikjarazzjonijiet ta’ spejjeż huma sistematikament sotomessi għal kontroll dettaljat. Fl-Istati Membri kollha, il-kontroll dettaljat isir fuq l-eliġibbiltà tal-ispiża. F’madwar nofs l-Istati Membri, l-awtoritajiet jivverifikaw ukoll sistematikament jekk id-dokumenti ta’ appoġġ humiex adegwati, filwaqt li f’terz tal-Istati Membri, huma jikkontrollaw jekk ix-xogħol jew servizz kofinanzjat ikunx sar verament. Hemm diverġenza kbira fil-perċentwal tal-baġit li jiġi kkontrollat minn verifika fuq il-post għas-sena 2005 bejn Stat Membru u ieħor, jew anke minn programm għall-ieħor. Meta r-rata kienet aktar baxxa minn 100%, l-Istati Membri għaqqdu l-kampjun rappreżentattiv jew inċert mal-analiżi tar-riskju biex jagħtu direzzjoni lill-kontrolli. Fl-2005, il-kontrolli fuq il-post saru l-aktar minn organizazzjonijiet intermedjarji. F’ħames Stati Membri l-awtoritajiet ta’ ġestjoni inkarigaw ruħhom minn dawn il-kontrolli f’proporzjon kbir tal-każijiet. Stat Membru wieħed biss esternalizza l-kontrolli fuq il-post b’mod sinifikattiv. L-Istati Membri kollha indikaw li l-iskedi tal-kontrolli li saru u tal-irregolaritajiet skoperti għal kull proġett huma arkivjati fid- dejtabejż ta’ monitoraġġ tal-programm. Għaldaqstant, ftit biss mill-Istati Membri setgħu jagħtu statistiċi affidabbli dwar ir- riżultati tal-kontrolli li saru fl-2005. Dan jagħti x’tifhem li l-informazzjoni mhijiex ċentralizzata. Fuq il-bażi tal-istatistiċi riċevuti, il-każijiet l-aktar frekwenti ta’ irregolaritajiet skoperti kellhom x’jaqsmu mal-eliġibbiltà tal-ispiża, in-nuqqas tad-dokumentazzjoni jew dokumentazzjoni mhux kompluta, u n-nuqqas ta’ konformità mar-regoli orizzontali jew mat-termini tal-ftehimiet ta’ sussidju. Bħala regola ġenerali l-irregolaritajiet ġew skoperti waqt il-kontrolli amministrattivi fuq elementi ta’ prova, imma l-proporzjon skopert waqt il-kontrolli fuq il-post baqa’ għoli (bejn 20% u 50%). Il-fatt li jiġu skoperti l-irregolaritajiet f’dan l-istadju bikri u qrib tal-benefiċjarji jiffavorixxi li jittieħdu miżuri sempliċi u effiċjenti, bħad-domanda biex jipprovdu d-dokumenti nieqsa, jew, f’każ ta’ spiża mhux eliġibbli, jiġbru u jerġgħu jallokaw il-fondi. Meta tiġi skoperta irregolarità, l-Istati Membri għandhom ikomplu jsegwuha. Dan jagħmluh xi drabi permezz ta’ sistemi kkomputerizzati integrati. Meta l-irregolarità taqbeż ċertu livell, tiġi rapportata lill-Kummssjoni (l-OLAF). L-Istati Membri jaħsbu li l-kawżi prinċipali tal-irregolaritajiet huma n-nuqqas ta’ ċarezza fir-regoli ta’ eliġibbiltà, in-nuqqas ta’ gwida suffiċjenti, u l-problemi ta’ riżorsi umani. Xi wħud isemmu wkoll il-fallimenti, ir-riskju ta’ finanzjament żejjed, jew aġir kundannabbli legalment. It-titjib li sar reċentement fil-qafas tal-kontroll għandu l-iskop li jnaqqas in-numru ta’ benefiċjarji li jippreżentaw volontarjament jew involontarjament talbiet inkorretti (mill-anqas ta’ spejjeż mhux eliġibbli) u li jillimita r-riskju ta’ żball għall-awtoritajiet kompetenti. Il-qafas tal-kontroll fil-qasam tal-agrikoltura Kontrolli mill-awtoritajiet nazzjonali. Fil-qafas tal-politika agrikola komuni, b’konformità mal-prinċipju ta’ ġestjoni kondiviża, l-Istati Membri huma responsabbli għall-ħlas tas-sussidji lill-benefiċjarji finali, permezz ta’ aġenziji ta’ ħlas approvati[60] mill-Istati Membri. B’mod partikolari huma għandhom jaraw li t-talbiet ikunu eliġibbli u konformi mar-regoli Komunitarji qabel il-ħlas. Għal kull skema ta’ għajnuna, hemm regolamenti relevanti f’kull settur li jiddefinixxu r-regoli dettaljati għall-kontrolli li saru mill-aġenziji ta’ ħlas jew mill-organizzazzjonijiet iddelegati li jaġixxu taħt il-kontroll tagħhom. It-talbiet għall-għajnuna kollha jiġu ssottomessi għall-verifiki amministrattivi qabel ma jsir xi ħlas. Il- verifiki fuq il-post jsiru billi jittieħdu kampjuni, u kull kampjun jista’ jilħaq normalment bejn 5 u 10% imma jista’ jew għandu jasal sa 100% skont ir-riskju li hemm fis-settur ikkonċernat. Is-sistema prinċipali ta’ kontroll hija s-sistema integrata ta’ ġestjoni u kontroll ( système intégré de gestion et de contrôle - SIGC). Din tkopri l-pagamenti diretti kollha għall-bdiewa. L-SIGC tinkludi dejtabajż kkomputerizzata, sistema ta’ identifikazzjoni għall-bdiewa, għall-artijiet agrikoli u għall-annimali f’każ ta’ ħlas relatat mal-annimali, u sistema ta’ identifikazzjoni u ta’ reġistrazzjoni tad-drittijiet għall-ħlas u t-talbiet għall-għajnuna. Il-Qorti Ewropea tal-Awdituri kkonfermat ħafna drabi li jekk tintuża sew, l-SIGC tista’ tkun sistema ta’ kontroll effiċjenti biex jiġu limitati r-riskji ta’ spejjeż irregolari. Għal dawk l-iskemi ta’ għajnuna li mhumiex koperti mill-SIGC, bħall-ħażna tal-prodotti jew ir-ritorn għall-esportazzjoni, iridu jsiru verifiki komplementari wara l-ħlas lill-benefiċjarju. Fl-aħħar ta’ kull sena finanzjarja, l-organizzazzjoni ta’ ċertifikazzjoni toħroġ ċertifikat li jiddikjara l-assigurazzjoni raġonevoli tiegħu dwar l-integrità, l-eżattezza u l-veraċità tal-kontijiet innotifikati lill-Kummissjoni, u li l-proċeduri ta’ kontroll intern ġew applikati b’mod sodisfaċenti. L-Istati Membri għandhom jibagħtu lill-Kummissjoni l-kontijiet annwali ta’ kull aġenzija ta’ ħlas, ma’ dikjarazzjoni ta’ assigurazzjoni ffirmata mid-direttur tal-aġenzija ta’ ħlas. Id-dikjarazzjoni ta’ assigurazzjoni tista’ tintbagħat ma’ ċertu kundizzjonijiet, li għandhom jikkwantifikaw l-impatt finanzjarju li jikkaġunaw. F’dan il-każ, id-dikjarazzjoni ta’ assigurazzjoni għandha tinkludi pjan ta’ azzjoni adegwat biex jirriżolvi l-punti debboli li ġew identifikati kif ukoll iż-żmien neċessarju biex jiġi implimentat. Id-dikjarazzjoni għandha tistabbilixxi superviżjoni effiċjenti tas-sistemi ta’ ġestjoni u ta’ kontroll li jintużaw matul is-sena kollha. Mis-sena 2007[61], l-Istati Membri li għandhom aktar minn aġenzija ta’ ħlas waħda għandhom ukoll jiktbu sommarju annwali ( rapport ta’ sinteżi ) li jkopri d-dikjarazzjonijiet ta’ assigurazzjoni u ċ-ċertifikati tal-organizzazzjonijiet ta’ ċertifikazzjoni fl-aħħar tas-sena finanzjarja. Dan għandu l-għan li jsaħħaħ, flimkien mad-dikjarazzjoni ta’ assigurazzjoni u ċ-ċertifikazzjoni, il-katina ta’ responsabbilità bejn l-Istati Membri u l-Kummissjoni. Kontrolli mill-Kummissjoni. Il-Kummissjoni tikkontrolla, l-ewwel nett, l-integrità, l-eżattezza u l-veraċità tal-kontijiet tal-organizzazzjonijiet tal-ħlas (bilanċ tal-kontijiet) u, it-tieni nett, prinċipalment permezz ta’ kontrolli fuq il-post, jekk l-ispiża saret mill-Istati Membri b’konformità mar-regoli Komunitarji. Meta ma jkunx il-każ, hija teskludi l-ispiża kkonċernata mill-finanzjament Komunitarju (korrezzjonijiet finanzjarji). Din l-aħħar sistema, li tissejjaħ “bilanċ ta’ konformità”, wriet li kienet għodda effiċjenti ħafna matul is-snin biex tipproteġi l-interessi finanzjarji tal-Komunitajiet. Il-bilanċ ta’ konformità jipproteġi lill-baġit tal-Komunità mill-ħlas ta’ spejjeż li m’għandhomx jiġu attribwiti lilha. Din is-sistema mhijiex għall-irkupru tal-pagamenti irregolari mħallsin lill-benefiċjarji finali, operazzjoni li, skont il-prinċipju ta’ ġestjoni kondiviża, hija esklużivament fir-responsabbilità tal-Istati Membri. L-għan tagħha huwa l-investigazzjoni tas-sistemi ta’ kontroll u ta’ ġestjoni implimentati mill-Istati Membri u l-ġbir tal-ispejjeż li mhumiex konformi mal-leġiżlazzjoni Komunitarja mill-amministrazzjonijiet nazzjonali. Il-korrezzjonijiet finanzjarji jiġu deċiżi skont in-natura u l-gravità tal-vjolazzjoni, kif ukoll il-ħsara finanzjarja kkawżata lill-Komunità. L-ammont tagħhom jiġi kkalkolat fuq il-bażi tat-telf ikkawżat realment jew fuq il-bażi ta’ estrapolazzjoni. Jekk dan ma jkunx possibbli, jiġu applikati rati fissi li jikkunsidraw il-gravità tal-insuffiċjenza sabiex juru r-riskju finanzjarju għall-Komunità. Fl-2007, il-Kummissjoni neħħiet madwar 686.6 miljun euro[62] mill-finanzjament tal-FAEGG u l-FAEŻR minħabba li ma kinux konformi mar-regoli Komunitarji. Meta l-pagamenti irregolari huma jew jistgħu jkunu identifikati wara l-proċeduri ta’ bilanċ ta’ konformità, l-Istati Membri huma mistednin li jassiguraw il-monitoraġġ b’azzjonijiet ta’ irkupru mill-benefiċjarji finali. Mandankollu, anke meta dan ma jkunx possibbli għax il-korrezzjoni finanzjarja tikkonċerna biss l-insuffiċjenza tas-sistema ta’ ġestjoni u ta’ kontroll tal-Istat Membru, il-korrezzjoni dejjem tibqa’ mezz importanti biex jitjieb il-mod kif taħdem din is-sistema u għalhekk timpedixxi jew tiskopri u tirkupra l-pagamenti irregolari mħallsin lill-benefiċjarji finali. Il-bilanċ ta’ konformità għalhekk jikkontribwixxi għal-legalità u r-regolarità tal-operazzjonijiet fuq il-livell tal-benefiċjarji. Kontrolli ta’ riżorsi proprji tradizzjonali L-Istati Membri huma responsabbli għall-irkupru tar-riżorsi proprji tradizzjonali, li jżommu l-kontijiet u li jagħmlu il-kontroll u l-investigazzjonijiet neċessarji[63]. Huma għandhom iżommu “verifika tal-kontijiet A” biex jirreġistraw id-dejn doganali mħallas u/jew iggarantit u “verifika tal-kontijiet B” biex jirreġistraw id-dejn mhux irkuprat u lanqas iggarantit (jew iggarantit imma kkontestat). Ħafna mid-dejn imniżżel taħt il-verifika tal-kontijiet B huwa r-riżultat ta’ frodi jew irregolaritajiet skoperti. Il-kontrolli nazzjonali primarji (kemm il-kontrolli fiżiċi kif ukoll il-kontrolli fuq elementi ta’ prova) u l-kontrolli nazzjonali ta’ wara l-bilanċ tal-kontijiet jiżvelaw ħafna mill-frodi u irregolaritajiet oħra (80% fl-2006 u l-2007). Il-Kummissjoni tissorvelja li s-sistema tar-riżorsi proprji tradizzjonali taħdem sew. Hija tassigura li r-riżorsi proprji tradizzjonali jkunu disponibbli fil-ħin u tistabbilixxi l-interessi fil-każ li dawn jonqsu. Il-metodi ta’ kontroll jinkludu b’mod partikolari: il-kontrolli fuq il-post fl-Istati Membri, ftehim fuq il-verifika tal-kontijiet konġunti[64], il-monitoraġġ tal-osservazzjonijiet preliminari (eż. l-ittri tas-setturi) u rapporti annwali tal-Qorti tal-Awdituri, kif ukoll monitoraġġ speċifiku fil-każ ta’ informazzjoni minn servizzi oħra tal-Kummissjoni (per eżempju informazzjoni mill-OLAF dwar xi każijiet individwali li għandhom impatt finanzjarju sinifikattiv u li jimplikaw assistenza reċiproka). Waqt dawn it-32 spezzjoni fl-2007, id-DG Baġit skopra 114 anomalija fil-qasam tar-riżorsi proprji tradizzjonali. Bħal fis-snin ta’ qabel, numru limitat ħafna biss ta’ anomaliji kellu jiġi ttratat bħala vjolazzjonijiet (fl-2007, l-ebda każ ġdid ma nfetaħ, bħalissa hemm 31 każ miftuħ), għax dawn huma regolamenti diskussi bilateralment mal-Istati Membri u sottomessi lill-Kumitat konsultattiv tar-riżorsi proprji. Fil-qafas tal-monitoraġġ tal-anomaliji deskritti fir-rapporti annwali u fl-osservazzjonijiet preliminari tal-Qorti tal-Awdituri, id-DĠ Baġit irċieva 20 ittra ġdida li kien fihom osservazzjonijiet fl-2007. Ir-riżultati tal-kontrolli b’ebda mod ma jikkontradixxu s-sitwazzjoni ġenerali tal-finanzjament tal-baġit tal-UE mir-riżorsi proprji tradizzjonali, li jsir malajr u jirrispetta d-dati ta’ għeluq. Ġeneralment l-Istati Membri jirrispettaw il-leġiżlazzjoni Komunitarja f’dan il-qasam. Il-kontrolli u l-verifiki fuq il-post taħt ir-Regolament (Euratom, KE) Nru 2185/96[65] Ir-Regolament (Euratom, KE) Nru 2185/96 jagħti lill-Kummissjoni l-kompetenza li tagħmel kontrolli u verifiki fuq il-post fl-Istati Membri u, b’konformità mal-ftehim ta’ kooperazzjoni li ġew implimentati, fil-pajjiżi terzi. Mill-1 ta’ Ġunju 1999, din il-kompetenza tintuża mill-OLAF[66]. Il-kontrolli u l-verifiki fuq il-post, imwettqa fir-rigward ta’ operaturi ekonomiċi, jikkonstitwixxu atti tipiċi ta’ investigazzjonijiet esterni, jiġifieri investigazzjonijiet amministrattivi tal-OLAF imwettqa ’l barra mill-istituzzjonijiet, il-korpi u l-aġenziji Komunitarji bl-għan li jiġġieldu kontra kull attività illegali li tagħmel ħsara lill-interessi finanzjarji tal-Unjoni Ewropea. L-applikazzjoni mill-OLAF tar-Regolament 2185/96 issegwi l-linji gwida ta’ vade-mecum[67] adottat f’Ottubru 1997, li qed jiġi implimentat bħalissa. Fl-2007 l-OLAF għamel total ta’ 74 kontroll fuq il-post skont ir-Regolament 2185/96 (ċifra komparabbli ma’ dik tat-72 kontroll li saru fl-2006), li kienu: - 25 fil-qasam tal-agrikoltura; - 26 fil-qasam tal-politika strutturali; - 21 fl-oqsma tal-ispejjeż diretti u tal-għajnuna esterna; - 2 li kellhom x’jaqsmu ma’ investigazzjonijiet interni. Il-kontrolli fuq il-post kollha saru fit-territorju tal-UE, minbarra kontroll fuq il-post wieħed li sar f’pajjiż terz fil-qasam tal-għajnuna esterna. L-esperjenza wriet li l-kontrolli fuq il-post jikkostitwixxu, f’termini kwantitattivi u kwalitattivi, għodda importanti għat-tmexxija ta’ investigazzjonijiet esterni. Għaldaqstant, ir-riżultat operattiv jiddependi ħafna fuq l-effikaċja tal-kooperazzjoni tal-awtoritajiet nazzjonali. F’dan ir-rigward l-OLAF qed iħejji rapport ġdid dwar l-implimentazzjoni tar-Regolament 2185/96, li jippreżenta “prattiċi tajbin” għal kull stadju tal-kontrolli fuq il-post. Ir-rapport għandu jiġi adottat fl-2008, mal-verżjoni l-ġdida tal- vade-mecum . Il-preskrizzjoni applikabbli għall-prosekuzzjonijiet u d-deċiżjonijiet dwar l-irregolaritajiet L-Istati Membri għandhom ir-responsabbilità li jiftħu proċedura legali kontra l-awturi tal-irregolaritajiet li saru fl-oqsma relevanti mal-ġestjoni kondiviża u r-riżorsi proprji tradizzjonali. Huma inkarigati wkoll li japplikaw is-sanzjonijiet eventwali u l-miżuri amministrativi ddikjarati wara dawn il-proċeduri. Il-preskrizzjoni għandha l-funzjoni li tassigura ċ-ċertezza legali. Għaldaqstant, meta l-preskrizzjoni tagħlaq, ma tistax tinfetaħ proċedura legali kontra l-irregolarità, u s-sanzjoni ddikjarata ma tistax tiġi applikata. Biex ikunu protetti l-interessi finanzjarji tal-Komunitajiet, l-Artikolu 3 tar-Regolament (KE, Euratom) Nru 2988/95 jistabbilixxi perijodu minimu ta’ preskrizzjoni. L-Istati Membri jistgħu jiddeċiedu li jtawwlu dan iż-żmien. Sabiex ikunu magħrufa d-drittijiet nazzjonali li jistabbilixxu perijodi itwal mil-perijodi minimi, u liema huma l-perijodi li japplikaw għall-każijiet li mhumiex ammistrati mill-liġi Komunitarja, il-Kummissjoni staqsiet lill-Istati Membri biex jimlew kwistjonarju. Sommarju tar-risposti huwa ppreżentat hawn taħt. L-analiżi ġiet limitata għall-proċeduri amministrattivi[68]. Għal dawk l-ispejjeż li huma amministrati direttament mill-Kummissjoni, il-perijodu ta’ preskrizzjoni ta’ ħames snin tal-Artikolu 73a tar-Regolament finanzjarju, li huwa speċifikat fl-Artikolu 85b tad-dettalji prattiċi tal-applikazzjoni[69], għandu jiġi applikat. Dan il-qasam mhuwiex is-suġġett ta’ dan ir-rapport. Il-preskrizzjoni applikabbli għall-prosekuzzjoni ta’ irregolarità Perijodu ta’ preskrizzjoni “normali”. L-Artikolu 3(1) tar-Regolament 2988/95 jistabbilixxi perijodu ta’ preskrizzjoni ta’ erba’ snin minn meta ssir l-irregolarità biex tkun tista’ tinfetaħ il-proċedura legali[70]. Ir-regoli tas-setturi Ewropej jistgħu jistabilixxu perijodi iqsar, li ma jistgħux ikunu inqas minn tliet snin. Dawn il-perijodi huma direttament applikabbli fil-liġi nazzjonali, sakemm ir-regoli nazzjonali ma jistabilixxux perijodi itwal. 21 Stat Membru stabbilixxew perijodi itwal minn dawk stabbiliti fil-liġi Komunitarja. Ġeneralment, dawn il-perijodi huma bejn 5 u 10 snin; eċċezzjonalment jaslu sa 12 jew anke 20 sena. Ir-Regolament 2988/95 jistabbilixxi li il-preskrizzjoni tiġi interrotta minn kull att, li jiġi nnotifikat lill-persuna implikata, li hu maħruġ mill-awtorità kompetenti u li jwassal għall-investigazzjoni jew biex tinfetaħ proċedura legali kontra l-irregolarità. Minbarra dan, ċerti liġijiet nazzjonali jikkunsidraw l-innegozjar ta’ proċedura ta’ regolazzjoni mad-debitur potenzjali bħala kawża ta’ interruzzjoni. Perijodu ta’ preskrizzjoni “assolut”. Ir-Regolament 2988/95 jistabbilixxi li, minkejja l-atti ta’ interruzzjoni, il-preskrizzjoni tispiċċa jekk, wara l-perijodu ta’ preskrizzjoni “assolut” li huwa ugwali għad-doppju tal-perijodu “normali”, l-awtorità kompetenti ma approvatx sanzjoni, minbarra jekk l-kawża ta’ interruzzjoni tkun azzjoni penali li saret kontra l-persuna ikkonċernata dwar l-istess fatti. Disa’ Stati Membri stabbilixxew perijodi “assoluti” itwal f’ċerti oqsma speċifiċi. Bosta drabi dawn ikunu perijodi ta’ 10 snin, ħlief f’każ wieħed fejn il-perijodu huwa ta’ 20 sena. Il-perijodu ta’ preskrizzjoni biex tiġi implimentata d-deċiżjoni li tiddikjara penali amministrattiva Ir-Regolament 2988/95 jistabbilixxi perijodu ta’ tliet snin biex tiġi implimentata d-deċiżjoni li tapprova penali amministrattiva[71]. 15-il Stat Membru indikaw li stabbilixxew perijodi itwal, minn 4 sa 10 snin wara d-deċiżjoni li tapprova s-sanzjoni. Il-perijodu ta’ 5 snin huwa l-aktar frekwenti. Ġeneralment, dan il-perijodu jibda minn meta tiġi approvata d-deċiżjoni, imma f’ċerti Stati Membri jibda mill-1 ta’ Jannar tas-sena ta’ wara, wara n-notifika tad-deċiżjoni jew wara li jiskadi l-perijodu li fih kellu jsir il-ħlas stabbilit mid-deċiżjoni. Il-kawżi ta’ interruzzjoni huma simili għal dawk ġeneralment applikabbli għall-ftuħ ta’ proċeduri legali. Il-perijodu ta’ preskrizzjoni biex tiġi implimentata d-deċiżjoni li tistabbilixxi miżura amministrattiva (irkupru) Il-liġi Ewropea ma tistabilixxix perijodu ta’ preskrizzjoni biex tiġi implimentata d-deċiżjoni meħuda fil-qafas ta’ proċedura ta’ liġi nazzjonali u li tapprova miżura amministrattiva. Madankollu dan il-perijodu għandu importanza partikolari biex jirnexxu l-proċeduri ta’ irkupru. Setgħet tidher loġika li s-27 Stat Membru jistabbilixxu dawn il-perijodi fil-leġiżlazzjonijiet nazzjonali tagħhom, iżda 21 minnhom biss indikaw xi dispożizzjonijiet nazzjonali, li madankollu huma konsiderevolment differenti minn xulxin għax huma perijodi ta’ bejn 3 u 10 snin, u jaslu saħansitra sa 20 sena. Iż-żmien meta jibda l-perijodu u l-kawżi ta’ interruzzjoni huma simili għal dawk tal-perijodu ta’ preskrizzjoni biex tiġi implimentata d-deċiżjoni li tiddikjara sanzjoni amministrattiva. L-irkupru Meta l-baġit jiġi implimentat b’ġestjoni kondiviża u għar-riżorsi proprji tradizzjonali, ir-responsabbiltà primarja tal-irkupru mill-benefiċjarji finali hija tal-Istati Membri. Rigward is-servizzi tal-Kummissjoni, l-uffiċjali awtorizzati delegati (DG) huma responsabbli għall-monitoraġġ finanzjarju. L-OLAF tikkontribwixxi biss għall-attivitajiet tal-monitoraġġ finanzjarju li għandu x’jaqsam direttament mal-attività operazzjonali. Mandankollu, fir-rigward tal-fondi strutturali, l-OLAF tikkontribwixxi waqt perijodu tranżitorju, fil-kuntest tat-tneħħija gradwali tal-attivitajiet tagħha f’dan il-qasam, għall-monitoraġġ tal-irregolaritajiet li jikkonċernaw il-perijodu ta’ programmazzjoni 1994-99 irrapportati mill-Istati Membri.[72]. Interface elettroniku ġdid se joħloq kollegament dirett bejn l-informazzjoni ta’ kull uffiċjal awtorizzat delegat u r-reġistru tal-komunikazzjonijiet tal-irregolaritajiet (ECR). Agrikoltura L-Artikolu 32 tar-Regolament (KE) Nru 1290/2005 daħħal sistema ġdida ta’ bilanċ tal-ammonti li ġew imħallsin bla raġuni. Meta Stat Membru ma jiġborx ammont imħallas bla raġuni mill-benefiċjarju f’perijodu ta’ erba’ snin wara d-data ta’ l-ewwel att ta’ konstatazzjoni amministrattiva jew legali (jew ta’ tmien snin f’każ ta’ azzjoni quddiem il-qrati nazzjonali), l-ammont mhux irkuprat huwa awtomatikament meħud sa 50% mill-baġit tal-Istat Membru ikkonċernat, fil-qafas tal-bilanċ finanzjarju annwali tal-kontijiet tal-FAEGG u l-FAEŻR. F’ċerti każi ta’ negliġenza mill-Istat Membru, huwa jista’ jkollu jħallas l-ammont kollu. Din is-sistema ġiet applikata għall-ewwel darba wara deċiżjoni tal-Kummissjoni ta’ April 2007[73], li għamlet bilanċ tal-każijiet kollha mhux irkuprati li għadhom miftuħa ta’ qabel l-2004 jew l-1999 (każijiet li ilhom rispettivament 4 jew 8 snin) billi inkarigat lill-Istati Membri li jħallsu 131.7 miljun euro. Mitt miljun euro oħra waqgħu jew se jaqgħu taħt ir-responsabbiltà tal-Istati Membri wara deċiżjonijiet tal-Kummissjoni ulterjuri li jagħmlu bilanċ tal-kontijiet għas-sena finanzjarja tal-2006; dawn ġew mifruda f’April 2007. Għas-sena finanzjarja 2007, l-Istati Membri bagħtu l-informazzjoni finanzjarja relatata mal-proċeduri ta’ irkupru tad-DĠ AGRI. Fuq il-bażi tas-sitwazzjoni finali stabbilita fil-11 ta’ April 2008, 154.3 miljun euro ġew irkuprati mill-Istati Membri fis-sena finanzjarja 2007, u l-ammont li baqa’ biex jiġi rkuprat fl-aħħar tas-sena kien ta’ 1.438 biljun euro. Il-konsegwenzi finanzjarji tan-nuqqas ta’ rkupru tal-każijiet li jmorru lura għall-2003 jew għall-1999 ġew iddeterminati skont ir-regola ta’ “50-50” imsemmija hawn fuq u li ġġiegħel l-Istati Membri jkunu responsabbli għall-ħlas ta’ 137.6 miljun euro fid-deċiżjoni tal-bilanċ tal-kontijiet ta’ April 2008[74]. Minbarra dan, 165 miljun euro ser jiġu mħallsin mill-baġit Komunitarju għal dawk il-każijiet li ġew meqjusa bħala mhux rikuperabbli fis-sena finanzjarja 2007. Wara li l-ewwel 50 fil-mija jaqgħu taħt ir-responsabbiltà tal-baġit tal-Istati Membri, dawn ikunu għadhom iridu jsegwu l-proċeduri nazzjonali tagħhom għall-irkupru mingħand il-benefiċjarju tal-ammonti li ġew imħallsin bla raġuni u mbagħad jattribwixxu 50% tal-ammonti effettivament irkuprati lill-baġit Komunitarju. Fondi strutturali Fil-qasam tal-fondi strutturali, l-irkupru mingħand il-benefiċjarji tal-ammonti mħallsin bla raġuni minħabba irregolarità jew frodi huwa wkoll assigurat mill-Istati Membri. L-irkupru ta’ dawn l-ammonti fir-rigward tal-Kummissjoni jista’ jsir b’mod partikolari bit-tnaqqis jew l-eliminazzjoni tal-partiċipazzjoni finanzjarja. Il-programmi kofinanzjati mill-fondi strutturali jdumu diversi snin u jaħdmu fuq bażi ta’ pagamenti intermedjarji. L-irkupru tal-ammonti li ġew mħallsin bla raġuni jista’ jsir qabel jew wara li jispiċċa l-programm. Għall-perijodu ta’ programmazzjoni 1994-99, id-data tal-għeluq għall-preżentazzjoni tat-talba ta’ pagament finali lill-Kummissjoni kienet il-31 ta’ Marzu 2003. Waqt dan il-perijodu, madwar 1,000 programm ġew ikkofinanzjati mill-Kummissjoni għall-ammont totali ta’ madwar 159 biljun euro[75]. Is-servizzi awtorizzati u ġestjonarji tal-Kummissjoni, assistiti mill-OLAF, jassiguraw il-monitoraġġ amministrattiv u finanzjarju sabiex jagħlqu l-programmi. Għall- perijodu ta’ programmazzjoni 1994-1999 , l-Istati Membri irrapportaw 11,647 każ ta’ irregolarità (74 fl-2007) li jikkorrispondu għal stima ta’ valur finanzjarju ta’ 1.52 biljun euro[76] fuq il-kontribuzzjoni Komunitarja (68 miljun euro għall-2007). Fost dawn il-każijiet, 5,686 ingħalqu definittivament mill-Kummissjoni; ammont li kellu x’jaqsam ma’ dawn ta’ 630 miljun euro ġie meqjus waqt il-ħlas finali jew reġa’ sar disponilbbli wara l-għeluq jew ingħata lura lill-baġit Komunitarju. L-Istati Membri indikaw li fuq livell nazzjonali l-proċeduri amministrattivi u legali ġew mitmuma f’1,610 każ, b’impatt finanzjarju ta’ 101 miljun euro għall-istess perijodu. Is-servizzi tal-Kummissjoni bdew jaħdmu fuq ir-rikonċiljazzjoni sabiex dawn il-każijiet jingħalqu. Minbarra hekk, fl-2007 il-Kummissjoni adottat deċiżjoni relatata mal-konsegwenzi finanzjarji, li tapplika għall-ispejjeż iffinanzjati mill-FAEGG, sezzjoni “Orjentazzjoni”, għal 27 komunikazzjoni li għalihom l-Istati Membri kkonċernati kienu staqsew biex l-ammonti mhux rikuperabbli jaqgħu taħt r-responsabbiltà tal-baġit Komunitarju. Għall- perijodu ta’ programmazzjoni 2000-2006 , l-Istati Membri s’issa rrapportaw 12,161 każ ta’ irregolarità (3,428 fl-2007) b’valur finanzjarju ta’ madwar 1.79 biljun euro fuq il-kontribuzzjoni Komunitarja (630 miljun euro għall-2007). L-Istati Membri indikaw lill-Kummissjoni li fuq livell nazzjonali l-proċeduri amministrattivi u/jew legali ġew mitmuma għal 4,471 minn dawn il-każijiet u li ġie rkuprat ammont ta’ madwar 509 miljun euro. L-ammont totali tal- korrezzjonijiet finanzjarji li jikkonċernaw il-perijodi ta’ programmazzjoni 1994-99 u 2000-2006 kienu rispettivament 2,141 miljun euro (176 fl-2007) u 1,569 miljun euro (220 miljun fl-2007). Dawn il-korrezzjonijiet finanzjarji huma r-riżultat ta’ verifiki tal-kontijiet tal-Kummissjoni, dawk tal-Qorti tal-Awdituri, ta’ investigazzjonijiet tal-OLAF u tal-proċedura ta’ għeluq tal-programmi tal-perijodu 1994-1999. Dawn jinkludu d-deċiżjonijiet formali ta’ korrezzjoni finanzjarja wara l-iskoperta ta’ irregolarità, wara li l-fondi jerġgħu jiġu disponibbli f’għeluq ta’ programm minħabba li l-Istat Membru ma ddikjarax spejjeż eliġibbli biżżejjed, u r-rimbors tal-ammonti rkuprati wara li jitlestew il-proċeduri legali li kienu għadhom għaddejjin fil-mument tal-għeluq tal-programmi[77]. Ħafna mill-ammonti li ġew ikkunsidrati wara li ġiet irrapportata irregolarità lill-Kummissjoni jagħmlu parti minn dawn il-korrezzjonijiet finanzjarji. Mandankollu, xi irregolaritajiet huma rrapportati iżda l-ammont jiġi mnaqqas qabel il-ħlas u minħabba f’hekk ma jaqgħux taħt il-korrezzjonijiet finanzarji. Riżorsi proprji L-Istati Membri huma obbligati li jirkupraw l-ammonti stabbiliti, inklużi dawk li jirreġistraw fid-database kondiviża OWNRES. L-ammont li għandu jiġi rkuprat wara l-irregolaritajiet skoperti fl-2007 hu ta’ madwar 377 miljun euro. Huwa possibbli li ammont stabbilit ma jistax jiġi rkuprat kollu, minkejja l-isforz tal-Istati Membri. Xi ammonti stabbiliti jistgħu jinbidlu minħabba xi informazzjoni oħra jew proċeduri legali, jew ukoll xi dejn jista’ jiġi ddikjarat mhux rikuperabbli minħabba xi problemi finanzjarji tad-debitur. Bħalissa, ir-rata ta’ irkupru għall-irregolaritajiet li saru fl-2007 hija ta’ 40% (madwar 150 miljun euro)[78]. Din hija sitwazzjoni tajba bħala bidu: ir-rata globali ta’ irkupru għall-2006, imniżżla fir-rapport tas-sena l-oħra, kien ta’ 32% u minn dak iż-żmien telgħet għal 40%. F’dawn l-aħħar għaxar snin, ir-rata ta’ irkupru varjat bejn 40 u 55%. Meta dejn stabbilit ma jkunx irkuprat u dan ma jkunx attribwit lil Stat Membru, huwa jista’ jistaqsi li l-ammont mhux irkuprat jiġi kkanċellat. Fl-2007, il-Kummissjoni irrifjutat il-kanċellazzjoni mitluba minn ċerti Stati Membri f’16-il każ, li jikkorrispondu għal madwar 28 miljun euro, għax hija qieset li l-ammont ma ġiex irkuprat minħabba tort tal-Istati Membri. Minbarra dan, ċerti Stati Membri ħallsu lill-Kummissjoni aktar minn 20 miljun euro fuq il-bażi tal-prinċipju ta’ responsabbiltà finanzjarja minħabba l-fatt li ma stabbilixxewx xi djun doganali li kellhom jistabbilixxu. Spejjeż diretti F’dawk l-oqsma fejn il-fondi huma mmexxija direttament mill-istituzzjonijiet, l-irkupru tal-ammonti li ġew imħallsin bla raġuni jsir direttament minn dawn l-istituzzjonijiet, mingħajr l-intervent tal-Istati Membri. Ir-Regolament finanzjarju u l-mod ta’ implimentazzjoni tiegħu jistabbilixxu diversi stadji fil-proċedura ta’ irkupru: - previżjoni u konstatazzjoni tad-dejn mill-uffiċjal awtorizzat (filwaqt li jassigura n-natura tiegħu, li jkun ċert, likwidu u dovut), - stabbiliment ta’ ordni ta’ irkupru (ordni tal-uffiċjal lill-awditur biex jipproċedi bl-irkupru) u avviż ta’ dejn indirizzat lid-debitur, u - irkupru mill-awditur, li jipproċedi jekk hu possibbli għall-irkupru b’kumpens meta d-debitur għandu hu stess dejn ċert, likwidu u dovut lejn il-Komunitajiet. Jekk, wara li jintbagħtu l-ittri ta’ tfakkir u l-avviżi formali, id-debitur ikun għadu ma ħallasx id-dejn u jekk l-awditur ma setax ikopri d-dejn b’kumpens jew b’xi garanzija bankarja magħmula mid-debitur, l-uffiċjal awtorizzat jiddetermina, mingħajr dewmien, il-mod ta’ irkupru mġiegħel li huwa applikabbli għad-dejn. Jeżiżtu żewġ modi possibbli, li jeskludu lil xulxin, biex jinkiseb titolu eżekuttiv: - l-adozzjoni ta’ deċiżjoni li toħloq titolu eżekuttiv skont l-Artikolu 256 KE (tifformalizza l-konstatazzjoni tad-dejn permezz ta’ deċiżjoni li għandha s-saħħa ta’ titolu eżekuttiv), - jinkiseb titolu permezz ta’ mezzi legali quddiem il-qrati nazzjonali u Komunitarji. Dan jinkludi wkoll l-azzjoni ċivili fil-qafas tal-proċedura penali, fil-qrati li jippermettu dan. Għall-ordnijiet ta’ irkupru li ngħataw fis-sena finanzjarja 2007, diġa ġie indikat irkupru totali jew parzjali f’226 każ irrapportat. Is-servizzi tal-Kummissjoni irkupraw 3.7 miljun euro. F’184 każ, it-total tal-ammont irregolari ġie irkuprat u, f’223 każ ieħor, dan l-ammont għad għandu jiġi ddeterminat. Fadal ammont ta’ 10.7 miljun euro li għandu jiġi rkuprat, u dan jikkonċerna 204 każ. Irkupru wara xi każ tal-OLAF Meta xi rapport finali ta’ każ tal-OLAF jikkonkludi li huwa probabbli li ċerti ammonti ġew imħallsin irregolarment lill-benefiċjarju jew ma ġewx miġburin kif kellhom ikunu, l-awtoritajiet responsabbli, ġeneralment l-awtoritajiet tal-Istati Membri jew il-pajjiżi terzi kkonċernati, għandhom jipproċedu għall-irkupru tal-ammonti imsemmija. L-OLAF isegwi l-proċess tal-proċeduri ta’ irkupru. Fl-2007, l-OLAF għalaq formalment il-monitoraġġ finanzjarju ta’ aktar minn 203 miljun euro. 197.67 miljun ġew irkuprati fil-qasam tal-fondi strutturali, wara l-għeluq ta’ 53 każ, fost liema 35 kienu jagħmlu parti minn dawk li kien fadal mill-“każijiet qodma”. Dan l-ammont deher fil-kontijiet tal-Kummissjoni fis-snin finanzjarji ta’ qabel. Ammonti kbar ġew irkuprati wkoll fl-2007 fil-qafas tal-każijiet li kienu għadhom ma ġewx magħluqa. [1] Ir-rapporti tas-snin ta’ qabel: http://ec.europa.eu/anti_fraud/reports/anti-fraud_en.html. [2] SEC(2008)2300 u SEC(2008)2301. [3] L-Artikolu 1(2) tar-Regolament tal-Kunsill (KE, Euratom) Nru 2988/95 tat-18 ta’ Diċembru 1995 dwar il-protezzjoni ta' l-interessi finanzjarji tal-Komunità Ewropea, ĠU L 312, 23.12.1995. [4] L-Artikolu 1(1) punt a) tal-konvenzjoni dwar il-ħarsien tal-interessi finanzjarji Komunitarji tas-26 ta’ Lulju 1995, ĠU C Nru 316, 27.11.1995. [5] SEC(2008)2300 [6] Anti Fraud Information System/External Communications Registry. [7] Iċ-ċifri ġew aġġornati għal ċerti setturi mir-rapport 2006. [8] Il-kalkolu jkopri ż-żmien kollu tal-perspettivi finanzjarji 2000-2006. [9] Taxxi doganali u imposti agrikoli. [10] Dan il-perċentwal huwa kkalkolat fuq il-bażi tal-istima tar-riżorsi proprji tradizzjonali fil-baġit ġenerali 2007, u mhux fuq il-bażi tal-kontabilità. [11] Ir-Regolament (KE) Nru 1848/2006 tal-14.12.2006 dwar l-irregolaritajiet u l-irkupru tal-ammonti li ġew imħallsa bla raġuni fil-qafas tal-finanzjament tal-politika agrikola komuni, kif ukoll l-organizzazzjoni ta’ sistema ta’ informazzjoni f’dan il-qasam, u li jħassar ir-Regolament (KEE) Nru 595/91, ĠU L 355, 15.12.2006. [12] Fond Ewropew għall-Iżvilupp Regjonali [13] Fond Soċjali Ewropew [14] http://ec.europa.eu/comm/anti_fraud/reports/index_en.html. [15] COM(2007) 489. [16] Ir-Regolament (KE) Nru 14/2008 tal-Kunsill li jemenda r-Regolament (KEE) Nru 386/90, ĠU L 8, 11.1.2008. [17] Ir-Regolament (KE) Nru 1889/2005, ĠU L 309, 25.11.2005. [18] ĠU L 82, 22.3.1997. [19] COM(2006)866. [20] Ir-Regolament (KE) Nru 515/97 iċċitat iktar ’il fuq. [21] Per eżempju, il-moviment tal-kontejners. [22] Dawn il-proposti ġew adottati fl-2008: ir-Regolament (KE) Nru 450/2008 tal-Parlament Ewropew u tal-Kunsill tat-23 ta’ April 2008 li jistabbilixxi l-Kodiċi Doganali Komunitarju (Kodiċi Doganali Modernizzat), u d-Deċiżjoni Nru 70/2008/KE tal-Parlament Ewropew u tal-Kunsill tal-15 ta’ Jannar 2008 dwar ambjent mingħajr karti għad-dwana u l-kummerċ, ĠU L 23, 23.1.2008. [23] Konvenzjoni tat-18 ta’ Diċembru 1997, ĠU C 24, 23.1.1998. [24] Skont id-dikjarazzjonijiet stabbiliti fl-Artikolu 32(4) tal-konvenzjoni. [25] Konvenzjoni tas-26 ta’ Lulju 1995, ĠU C 316, 27.11.1995. [26] Protokoll tat-8 ta’ Mejju 2003, ĠU C 139, 13.6.2003. [27] UK u MT irratifikaw il-protokoll fil-15 ta’ Jannar 2008. AT, BE, EL, IT, IE u PT ma rratifikawhx. [28] Id-Deċiżjoni tal-Kunsill 2008/39/ĠAI tas-6.12.2007, ĠU L 9, 12.1.2008, u d-Deċiżjoni tal-Kunsill 2007/764/KE tat-8.11.2007, ĠU L 307, 24.11.2007. [29] BE, DE, EL, ES, FR, IT, LU, NL, PT u FI. [30] UK mhuwiex parti għal dan il-ftehim. [31] UK mhuwiex parti għal dan il-ftehim. [32] Dokument WHO WHA 56.1 tal-21 ta’ Mejju 2003, li daħal fis-seħħ fis-27 ta’ Frar 2005. [33] Komunikazzjoni mill-Kummissjoni SEC(2001)2029 finali. [34] Ir-riżultati tal-implimentazzjoni tas-sistema tal-fraud-proofing għall-perijodu 2002-2007 kienu s-suġġett ta’ rapport dettaljat, SEC(2007)1676 finali. [35] COM(2007)806 finali. [36] Proposta tar-Regolament tal-Kunsill li temenda r-Regolament (KE) Nru 1338/2001, COM(2007) 525 finali. [37] It-tielet rapport tal-Kummissjoni bbażat fuq l-Artikolu 11 tad-deċiżjoni qafas tal-Kunsill tad-29 ta’ Mejju 2000, COM(2007) 524 finali. [38] Deċiżjoni qafas 2000/383/ĠAI, ĠU L 140, 14.6.2000 [39] Deċiżjoni tal-Kunsill tal-17.12.2001, ĠU L 339, 21.12.2001. [40] http://ec.europa/anti-fraud/programmes/index_fr.html. [41] Deċiżjoni Nru 878/2007/KE, ĠU L 193, 25.7.2007. [42] COM(2007)127. [43] Regolament finanzjarju (KE, Euratom) Nru 1605/2002 tal-Kunsill tal-25 ta’ Ġunju 2002, ĠU L 248, 16.9.2002, kif emendat bir-Regolament (KE, Euratom) Nru 1995/2006 tal-Kunsill tat-13 ta’ Diċembru 2006, ĠU L 390, 30.12.2006. [44] Ir-Regolament (KE) Nru 1828/2006 tal-Kummissjoni tat-8 ta’ Diċembru 2006, ĠU L 371, 27.12.2006. [45] Ir-Regolament (KE) Nru 1437/2007 tal-Kunsill tas-26 ta’ Novembru 2007, ĠU C 181, 3.8.2007; ir-Regolament (KE) Nru 498/2007 tal-Kummissjoni tas-26 ta’ Marzu 2007, ĠU L 120, 10.5.2007. [46] COM(2006)254. [47] COM(2007)758. [48] BE, CZ, HU, MT u RO. [49] Iċċitata iktar ’il fuq. [50] L-ewwel protokoll tas-27 ta’ Settembru 1996, ĠU C 313, 23.10.1996. Protokoll tad-29 ta’ Novembru 1996 dwar l-interpretazzjoni, fuq bażi preliminari, mill-Qorti tal-Ġustizzja Ewropea tal-konvenzjoni, ĠU C 151, 20.5.1997. It-tieni protokoll tad-19 ta’ Ġunju 1997, ĠU C 221, 19.7.1997. [51] Deċiżjoni tal-Kunsill 2008/40/ĠAI tas- 6 ta’ Diċembru 2007 , ĠU L 9, 12.1.2008. [52] S’issa, CZ, HU, MT u PL ma rratifikaw la l-Konvenzjoni u lanqas il-protokolli tagħha. EE ma rratifikatx il-protokoll dwar l-interpretazzjoni tal-Konvenzjoni mill-Qorti tal-Ġustizzja Ewropea. IT ma rratifikatx it-tieni protokoll u b’hekk qed iżżomm id-dħul fis-seħħ tiegħu. Fit-tieni rapport tagħha dwar l-implimentazzjoni tal-Konvenzjoni u tal-protokolli tagħha, (COM(2008) 77 finali), il-Kummissjoni innotat xi difetti fit-traspożizzjoni ta’ xi dispożizzjonijiet f’seba’ Stati Membri. Il-Kummissjoni ser tagħmel kuntatt individwali mal-Istati Membri biex tmexxi t-traspożizzjoni. [53] L-awtoritajiet nazzjonali tal-Marokk (dan il-ftehim ikopri l-qasam doganali wkoll), Ġibuti, il-Kongo, Brazzaville, is-Senegal, l-Arġentina u l-Forum tal-ispezzjonijiet ġenerali tal-Istat tal-Afrika ( Forum des inspections générales d’État d’Afrique - FIGE ) ). [54] DE, IT u SK. [55] ĠU C 107, 30.4.2004. [56] COM(2006)9 u SEC(2006)49. “Qafas ta’ kontroll integrat” tfisser is-sistemi ta’ sorveljanza u ta’ kontroll komplementari suffiċjenti biex ikun hemm fiduċja raġjonevoli li r-riskju ta’ żball jkun immaniġġat sew fuq kull livell tal-operazzjonijiet. Il-Kummissjoni ser tippubblika komunikazzjoni fl-aħħar tal-2008 dwar l-ispejjeż u l-profitti tal-kontroll rigward ir-residwu tar-riskju. Għal aspetti oħra, ara l-ewwel rapport (COM(2007)86) u r-rapport finali dwar l-implimentazzjoni tal-pjan ta’ azzjoni (COM(2008)110). [57] Ir-Regolament (KE) Nru 1083/2006 tal-Kunsill tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni; Regolament (KE) Nru 1080/2006 tal-Parlament Ewropew u tal-Kunsill tal-5 ta’ Lulju 2006 dwar il-Fond Ewropew għall-Iżvilupp Reġjonali; Regolament tal-Kummissjoni (KE) Nru 1828/2006 tat-8 ta’ Diċembru 2006 li jistabbilixxi r-regoli għall-implimentazzjoni tar-Regolamenti (KE) Nru 1083/2006 u (KE) Nru 1080/2006. Regoli simili japplikaw fis-settur tas-sajd, Regolament (KE) Nru 1198/2006, ĠU L 223, 15.8.2006. [58] Artikolu 53b (3) tar-Regolament finanzjarju. [59] Din l-informazzjoni ma kienitx kontroverifikata mal-informazzjoni li għandu id-direttorat ġenerali tal-politika reġjonali tal-Kummissjoni. Ir-risposti kollha huma ppubblikati fid-dokument SEC(2008)2301 [60] Ir-Regolament (KE) Nru 1290/2005, ĠU L 209, 11.8.2005. [61] Ir-Regolament (KE) Nru 885/2006, ĠU L 171, 23.6.2006. [62] Id-Deċiżjonijiet 2007/243/KE (ĠU L 106, 24.4.2007), 2007/247/KE (ĠU L 261, 6.10.2007) u 2008/68/KE (ĠU L 18, 23.1.2008). [63] Ir-Regolament (KE, Euratom) 1150/2000 tal-Kunsill, ĠU L 130, 31.5.2000. [64] Il-ftehim fuq il-verifiki tal-kontijiet konġunti jikkonċernaw AT, DA u NL. Dawn l-Istati Membri jagħmlu l-verifiki tal-kontijiet huma stess fuq suġġett li jintgħażel bi qbil mad-DĠ Baġit, li wara jsegwi l-proċedura u r-riżultati tal-verifika tal-kontijiet waqt żjara ta’ evalwazzjoni. [65] Regolament (Euratom, KE) Nru 2185/96 tal-Kunsill, ĠU L 292, 15.11.1996. [66] Ir-Regolament (KE) Nru 1073/1999 u Regolament (Euratom) Nru 1074/1999, ĠU L 136, 31.5.1999. [67] UCLAF/12/SEC(97)9989. [68] Ċerti Stati Membri indikaw b’mod ċar li r-regoli ta’ proċedura ċivili japplikaw ukoll għall-proċedura amministrattiva. Ir-regoli tal-liġi ċivili nżammu biss f’dawn il-każijiet. [69] Ir-Regolament (KE, Euratom) Nru 2342/2002 tal-Kummissjoni tal-23.12.2002, ĠU L 357, 31.12.2002. [70] Il-proċeduri legali huma proċeduri amministrattivi jew ġudizzjarji li jsiru bil-għan li jiġu skoprti jew stabbiliti irregolaritajiet.. [71] Din tikkonċerna l-applikazzjoni ta’ sanzjonijiet bħal m’huma dawk stabbiliti fl-Artikolu 5 tal-istess Regolament. [72] Komunikazzjoni C(2007)5709 dwar it-tqassim ta’ dmirijiet fil-Kummissjoni rigward il-monitoraġġ finanzjarju tal-irregolaritajiet. [73] Id-Deċiżjoni 2007/327/KE, ĠU L 122, 11.5.2007. [74] Id-Deċiżjoni 2008/396/KE, ĠU L 139, 29.5.2008. [75] Dawn huma programmi li jsiru fuq diversi snin. Din iċ-ċifra ma tinkludix il-proġetti diretti iffinanzjati fil-qafas tal-fondi strutturali u l-Fondi ta’ koeżjoni. [76] Sitwazzjoni skont l-informazzjoni tar-reġistru ECR fil-15.4.2008. [77] Dawn l-ammonti ma jinkludux il-korrezzjonijiet finanzjarji li ma jiriżultawx għal irkupru, per eżempju dawk magħmulin meta l-Istat Membru skopra l-irregolarità jew aċċetta l-korrezzjoni finanzjarja proposta mill-Kummissjoni u l-ammont irregolari reġa’ ġie allokat għal proġett ieħor. [78] Iċ-ċifri użati ġew ikkalkolati fuq il-bażi ta’ informazzjoni disponibbli fid-9 ta’ Marzu 2008.